amanoisuno/poet huggingface dataset:
畫溪酒邊 汪元量
夜來飲酒醉如何，酒醒方知事轉多。趙國未衰廉藺在，齊城將下酈韓過。鵲飛月樹無依所，龍入風江漫作波。忽有好詩來眼底，畫溪榔板唱漁歌。
常州 汪元量
渡頭風起柳摇絲，丁卯橋邊屋已稀。河草青青淮馬健，江花冉冉海鷗肥。一樽酒對三人飲，八字帆分兩岸飛。天末有人難問訊，仲連東去不須歸。
重游甘露寺 汪元量
小留甘露莫開船，我欲題詩寄佛軒。犬下脩廊迎宿客，僧歸曲巷背𣟴門。梅邊拂石安棋局，竹外鳴琴薦酒尊。却憶市朝無事日，笙歌日日醉昏昏。
多景樓 汪元量
多景樓中晝掩扉，畫梁不敢住烏衣。禪房花木兵燒殺，佛寺干戈僧怕歸。山雨欲來淮樹立，潮風初起海雲飛。酒尊未盡登舟急，更過金焦看落暉。
金山 汪元量
楊柳隄邊看渡船，金山山上訪金仙。一江風起塵揚海，兩岸潮來浪拍天。龍化老人頻問法，狐爲少婦竊聽禪。此機何與書生事，且借方牀熟晝眠。
焦山 汪元量
焦山寺裏白雲堆，百尺危樓百尺臺。持咒聖僧漂海去，尋詩閒客渡江來。雷轟古樹蜈公出，日轉虛簷燕子回。案上楞嚴都好在，昆明又見有新灰。
京口野望 汪元量
傍岸人家插酒旗，受降城下客行稀。南徐白晝虎成陣，北固黄昏鴉打圍。亂後江山元歷歷，愁邊楊柳極依依。櫂歌漁子無些事，網得時魚換酒歸。
揚子江 汪元量
揚子津頭客子愁，孤舟欲渡意綢繆。蛟龍洶洶爭新穴，鷗鷺輕輕下故洲。水捲岸沙連地去，風掀江浪接天流。試披陸羽圖經看，洗鼎煎茶更少留。
揚州 汪元量
江都王氣逐浮漚，舊說維揚第一州。銀燭夜攢喧鳳吹，金鞍曉織衛龍舟。綠蕪城上軍聲合，紅藥階前客淚收。雲散月明天在水，誤疑身世落瀛洲。
淮安水驛 汪元量
薄暮舟維楊柳隄，手攀楊柳立多時。漢兒快意歌荷葉，越女含愁舞柘枝。月溼江花和露泫，潮摇淮樹带風悲。長亭一夜渾無寐，與客傳杯更和詩。
邳州 汪元量
身如傳舍任西東，夜榻荒郵四壁空。鄉夢漸生燈影外，客愁多在雨聲中。淮南火後居民少，河北兵前戰鼓雄。萬里別離心正苦，帛書何日寄歸鴻。
徐州 汪元量
白楊獵獵起悲風，滿目黄埃漲太空。野壁山牆彭祖宅，塺花糞草項王宮。古今盡付三杯外，豪傑同歸一夢中。更上城樓見城郭，亂鴉古木夕陽紅。
戲馬臺 汪元量
臺空馬盡始知休，枳棘叢邊鹿自游。泗水不關興廢事，佛峰空鎖古今愁。風吹野甸稻花晚，雨暗山城楓葉秋。欲弔英靈何處在，髑髏無數滿長洲。
燕子樓 汪元量
樓顛瓦解草如鬣，燕子不來風獵獵。倚筇搔首重徘徊，野花叢裏飛蝴蜨。
呂梁 汪元量
呂梁三十仞，縣水莫知源。雨歇山如沃，波狂岸欲翻。黄雲撲古塞，青草織平原。最是關情處，秋霜一夜猿。
歌風臺 汪元量
百尺荒臺禾黍悲，沈思往事似輪飛。洛中車駕秦皇去，沛上風雲漢帝歸。鷹入塞榆衝雁陣，鶻穿城樹破鴉圍。東徐多少英雄恨，留與行人歌是非。
觀魚臺 汪元量
高臺留古跡，不見隠公游。白日悲風起，清河逆水流。潜魚投別浦，狡兔據荒丘。應笑臧僖伯，何如諫得休。
東平官舍 汪元量
曉鞭驛馬入東州，瘦骨稜嶒怯素秋。天地不仁人去國，江山如待客登樓。市沽魯酒難爲醉，座咽胡笳易得愁。日暮憑闌窮目力，一行征雁塞邊頭。
通州道中 汪元量
一片秋雲妬太虛，窮荒漠漠走羣狐。西瓜黄處藤如織，北棗紅時樹若屠。雪塞搗砧人戍遠，霜營吹角客愁孤。幾回兀坐穹廬下，頼有葡萄酒熟初。
幽州會同館 汪元量
六花飛舞下天衢，萬里羈人心正孤。收拾碎磚裨煖炕，掘穿平地結寒爐。行厨日給官中粟，遞驛時供塞上酥。忽報傳宣雙敕使，王門今欲試齊竽。
黄金臺和吳實堂韻 汪元量
把酒上金臺，傷心淚落杯。君臣難再得，天地不重來。古木巢蒼鶻，殘碑枕碧苔。倚闌休北望，萬里起黄埃。
幽州歌 汪元量
漢兒辮髪籠氈笠，日暮黄金臺上立。臂鷹解带忽放飛，一行塞雁南征急。
御宴蓬萊島 汪元量
曉入重闈對冕旒，內家開宴擁歌謳。駝峰屢割分金盌，馬嬭時傾泛玉甌。禁苑風生亭北角，寢園日轉殿西頭。山前山後花如錦，一朵紅雲侍輦游。
幽州寒食游江鄉園 汪元量
曉出城南信杖藜，江鄉小圃百花開。侑尊妓女騎馿去，頂笠僧官躍馬來。幾架秋千紅嬝娜，數行簫管綠低徊。隔河小艇人歌舞，摇蕩春光不肯回。
登薊門用家則堂韻 汪元量
薊門高處小凝眸，雨後林巒翠欲流。車笠自來還自去，笳簫如怨復如愁。珍珠絡臂誇燕舞，紗帽蒙頭笑楚囚。忽憶舊家行樂地，春風花柳十三樓。
燕山送黄千戶之旴江 汪元量
萬里關河道路迂，出門一笑意何如。來時雨雪侵駝褐，歸日風雲藹駟車。玉座喜聞黄石策，金臺榮拜紫泥書。野人無以效芹獻，一斗酒邊雙鯉魚。
盧奉御自上都回見訪 汪元量
詩人騎馬接官回，解后居庸懷抱開。冷地不禁風聒聒，炎天長見雪堆堆。昨宵我夢中南去，今日君從直北來。說盡窮陰無限事，呼童携酒上金臺。
筠溪王奉御寄詩次韻呈崖松盧奉御 汪元量
新詩蒙遠寄，客路不勝秋。同谷歌臣甫，新豐醉客周。君今嫌作吏，我已厭封侯。何日西湖曲，紅船上下游。
幽州秋日聽王昭儀琴 汪元量
瑶池宴罷夜何其，拂拭朱絃落指遲。彈到急時聲不亂，曲當終處意尤奇。雪深沙磧王嬙怨，月滿關山蔡琰悲。羈客相看默無語，一襟愁思自心知。
薊北春望 汪元量
江南二月蕨筍肥，江北客行殊未歸。怕上西樓洒鄉淚，東風吹雨濕征衣。
燕歌行 汪元量
北風刮地愁雲彤，草木爛死黄塵蒙。撾鞞伐鼓聲鼕鼕，金鞍鐵馬摇玲瓏。將軍浩氣吞長虹，幽并健兒膽力雄。戰車軋軋馳先鋒，甲戈相撥聲摩空。雁行魚貫彎角弓，披霜踏雪渡海東。鬬血浸野吹腥風，捐軀報國效死忠。鼓衰矢竭誰收功，將軍卸甲入九重。錦袍宣賜金團龍，天子錫宴葡萄宮。烹龍炰鸞割駝峰，紫霞瀲灧琉璃鍾。天顔有喜春融融，乞與窈窕雙芙蓉。虎符腰佩官益穹，歸來賀客皆王公。戟門和氣春風中，美人左右如花紅。朝歌夜舞何時窮，豈知沙場雨溼悲風急，冤魂戰鬼成行泣。
秋日酬王昭儀 汪元量
愁到濃時酒自斟，挑燈看劍淚痕深。黄金臺隗少知己，碧玉調湘空好音。萬葉秋風孤館夢，一燈夜雨故鄉心。庭前昨夜梧桐語，勁氣蕭蕭入短襟。
平原郡公夜宴月下待瀛國公歸寓府 汪元量
春事闌珊夢裏休，他鄉相見淚空流。柳摇楚館牽新恨，花落吳宮憶舊游。渴想和羹梅已熟，饑思進飯麥初收。瀛洲歸去琅玕長，月朗風熏十二樓。
燕山九日 汪元量
九日淒凉戲馬臺，龍山高會亦塵埃。天翻地覆英雄盡，暑往寒來歲月催。人隔關河歸未得，客逢時節轉堪哀。十年舊夢風吹過，忍對黄花把酒杯。
幽州雪霽翰林諸公分韻得明字 汪元量
寒雪初晴冷氣清，地爐火活漸春生。嬾騎□□□人戶，滿酌肥羔朝帝京。屋破玉川貧亦樂，□□□塢貴何榮。道心自得鍾儀趣，一操南音□□□。
庚辰正月旦早朝呈留忠齋 汪元量
庭燎明如晝，金壺漏水平。爐烟摇曉色，櫩□□□聲。三祝聖人壽，一忠臣子情。新元奏封事，□□□蒼生。
妾薄命呈文山道人 汪元量
妾初未嫁時，晨夕深閨中。年當十五餘，顔色如花紅。千里遠結婚，出門山重重。與君盛容飾，一笑開芙蓉。君不顧妾色，劍氣干長虹。耿耿丈夫□，□□天下雄。結髪未逾載，倏然各西東。妾獨□□□，□養姑與翁。姑翁去年春，長夢隨飄風。思君□□□，音信安可通。諒無雙飛翼，焉得長相從。自服嫁時衣，荆釵淡爲容。誓以守貞潔，與君生死同。君當立高節，殺身以爲忠。豈無春秋筆，爲君紀其功。
幽州送景僧錄歸錢塘 汪元量
天目山前景老禪，長安傳法舊沙門。十年不見身爲累，萬里相逢舌尚存。漠漠塵埃凝破衲，淒淒風露襲歸轅。到家定有秋光在，報答黄花滿故園。
冬至日同舍會拜 汪元量
燕市人爭看秀才，團欒此日會金臺。葡萄酒熟澆駝髓，蘿蔔羹甜煮鹿胎。硯筆寂寥空洒淚，管絃嗚咽自生哀。雪寒門戶賓朋少，且撥紅爐守泰來。
自笑 汪元量
釋氏掀天官府，道家隨世功名。俗子執鞭亦貴，書生無用分明。
斡魯垛觀獵 汪元量
黑風滿天紅日出，千里萬里棲寒烟。快鷹已落薊水畔，獵馬更在燕山前。白旄黄鉞左右繞，氈房殿帳東西旋。海青眇然從此去，天鵝正墜陰崖巔。
幽州月夜酒邊賦西湖月 汪元量
西湖月，光皎潔，曾照錢王九重闕。錢王歌舞戀春風，月亦有情光不歇。一朝歌舞成塵土，斷礎荒宮走狐兔。月亦傷心不肯明，人亦吞聲淚如雨。西湖月，幾度圓，幾度缺。人生南北岐路多，幾度相逢幾度別。去年月圓時，我在西湖十里荷花香，□□月吞酒巵。今年月缺時，我在燕山萬里來□□，□酒招月來。勸月酒一杯，我酒飲盡□□□□□□飲，胡爲乎來哉。停杯問月月變色，嫌□□□□□窄。人生如白駒之過隙，若不痛飲真可惜。□□□物如流水，何如月照金樽裏。首陽二子忍□□，□丘盜跖成螻蟻。我有長鯨吸川口，倒挽銀河添我酒。我酒千年飲不乾，月光與我長相守。酒酣拔劍斫地歌，錢王宮闕生白波。西湖月，光更多，有酒不飲將如之何。
瀘溝橋王昭儀見寄回文次韻 汪元量
溝水瀘邊落木疏，舊家天遠寄來書。秋風冷驛官行未，夜月虛窗客夢初。流雁斷鴻飛曠野，舞鸞離鶴別穹廬。裘貂醉盡一樽酒，愁散方知獨上車。
幽州除夜 汪元量
十年旅食在天涯，到處身安只是家。雪塞春回鄒衍律，霜營寒入禰衡撾。壺傾卯酒杯浮粟，厨出辛盤飣簇花。奴僕不須喧鼓吹，恐驚櫪馬與林鴉。
關山月 汪元量
關山月，關山月，東邊來，西邊沒。夜夜照關山，□□多戰骨。男兒莫去學弓刀，女兒莫嫁關山□。□□母啼送爺去當軍，今年妻啼送夫去當□。□□□老妻年少，養子嫁夫不得力。關山月，關山月，□□見月圓，月月見月缺。萬里征夫淚流血。將軍□□大羽箭，沙場格鬬無休歇。誰最苦兮誰□□，□□出戍當門戶。只今頭白未還鄉，母死妻亡業無主。關山月，關山月，生離別，死離別。爺娘妻子顧不得，努力戎行當報國。
出居庸關 汪元量
平生愛讀書，反被讀書誤。今辰出長城，未知死何處。下馬古戰場，荆榛莽回互。羣狐正從橫，野梟號古樹。黑雲滿天飛，白日翳復吐。移時風揚沙，人馬俱失路。躊躇默吞聲，聊歌遠游賦。
長城外 汪元量
飲馬長城窟，馬繁水枯竭。水竭將奈何，馬嘶不肯歇。君看長城中，盡是骷髏骨。骷髏幾千年，猶且未滅沒。空銜千年冤，此冤何時雪。祖龍去已遠，長城久迸裂。嘆息此骷髏，夜夜泣秋月。
寰州道中 汪元量
窮荒六月天，地有一尺雪。孤兒可憐人，哀哀淚流血。書生不忍啼，尸坐愁欲絕。鼙鼓夜達明，角笳競於邑。此時入骨寒，指墮膚亦裂。萬里不同天，江南正炎熱。
李陵臺 汪元量
伊昔李少卿，築臺望漢月。月落淚縱橫，悽然腸斷裂。當時不受死，心懷歸漢闕。豈謂壯士身，中道有摧折。我行到寰州，悠然見突兀。下馬登斯臺，臺荒草如雪。妖氛靄冥濛，六合何恍惚。傷彼古豪雄，清淚泫不歇。吟君五言詩，朔風共嗚咽。
蘇武洲氈房夜坐 汪元量
明發啟帳房，冷氣迸將入。饑鷹傍人飛，瘦馬對人立。禦寒挾貂裘，蒙頭帽氈笠。淒然絕火烟，陰雲壓身濕。頼有葡萄醅，借煖敵風急。
居延 汪元量
憶昔蘇子卿，持節入異域。淹留十九年，風霜毒顔色。嚙氈曾牧羝，跣足涉沙磧。日夕思漢君，恨不生羽翼。一朝天氣清，持節入漢國。胤子生別離，回視如塊礫。丈夫抱赤心，安肯淚沾臆。
昭君墓 汪元量
一昔王昭君，遠嫁單于去。上馬出宮門，琵琶語如訴。昔爲漢宮妃，今作胡虜婦。別來歲月深，竟入泉下路。還知身後名，青草覆孤墓。
開平雪霽 汪元量
雪霽山崔嵬，平荒絕人跡。獵獵大風寒，杳杳遠天碧。腐儒策蹇馿，覓句繞沙磧。一吟三徘徊，日卓人影直。孤鴻雲中來，對我聲嚦嚦。迺知晴天好，物類各有適。頃刻片雲生，雪花大如席。偉哉復偉哉，造物真戲劇。
天山觀雪王昭儀相邀割駝肉 汪元量
北征已十年，抑鬰悲局促。拄杖看天山，雪光皎如玉。滿目鸇鷹飛，晴天獵鴻鵠。羈人竈無炊，竟夕枵其腹。美人塞邊來，邀我分豆粥。手持并鐵刀，欣然割駝肉。勿誚草堂翁，一飽死亦足。
草地 汪元量
齷齪復齷齪，昔聞今始見。一月不梳頭，一月不洗面。饑則嚼乾糧，渴則啖雪片。困來卧氈房，重裘頗相戀。故衣連百結，蟣蝨似珠串。平明獵陰山，鷹犬逐人轉。呱呱凍欲僵，老娃淚如霰。忽有使臣來，宣賜尚方饍。
開平 汪元量
冷霰撒行車，呻吟獨搔首。須臾大如席，風卷半空走。母子鼻酸辛，依依自相守。書生倒行囊，沽來一樽酒。暫時借溫和，耳熱豈長久。萬木舞陰風，言語冰在口。氈房耿無眠，兀兀聽刁斗。
草地寒甚氈帳中讀杜詩 汪元量
少年讀杜詩，頗厭其枯槁。斯時熟讀之，始知句句好。書生挾蠹魚，流行萬里道。朱顔日以衰，玄髪日已老。耿耿不圓卿，寧方自爲皂。舉目無寸親，憂傷入懷抱。炎天冷如冰，磧地不生草。我馬跑沙石，我饑面蒼昊。人馬不相離，凍死俱未保。何當回白日，陰雲盡一掃。
陰山觀獵和趙待制回文 汪元量
圍獵看人放海青，黑山峽口路交橫。飛鴻雨濕雲天遠，去馬風寒雪塞平。歸客北邊關柝擊，過軍西畔寨燈明。巍巍殿帳氈房煖，衣鐵冷深更鼓鳴。
萬安殿夜直 汪元量
鳳銜紫詔下雲端，千載明良際會難。金闕早朝天表近，玉堂夜直月光寒。宮衣屢賜恩榮重，御宴時開禮數寬。却憶玄都人去後，桃花零落倚闌干。
送張舍人從軍 汪元量
大笑出門去，誰能筆硯囚。十年渾不調，萬里欲先侯。衰爾吾將老，飛揚子未休。他年身退遁，肯伴赤松游。
文山丞相丙子自京口脫去變姓名作清江劉洙今日相對得非夢耶 汪元量
昔年變姓走淮濱，虎豹從橫獨愴神。青海茫茫迷故國，黄塵黯黯泣孤臣。魏雎張祿夢中夢，越蠡陶朱身後身。今日相看論往事，劉洙元是姓文人。
讀文山詩藁 汪元量
一朝禽瘴海，孤影落窮荒。恨極心難雪，愁濃鬢易霜。燕荆歌易水，蘇李泣河梁。讀到艱難際，梅花鐵石腸。
送張總管歸廣西 汪元量
燕玉成行把酒巵，酒巵未盡即言離。賓鴻冒雨回峰日，旅燕衝風過海時。棹撥蓼灣秋斫膾，劍飛梅嶺夜吟詩。明年有約重來否，一騎紅塵貢荔枝。
易水 汪元量
蘆葦蕭森古渡頭，征鞍卸却上孤舟。烟籠古木猿啼夜，月印平沙雁叫秋。砧杵遠聞添客淚，鼓鼙纔動起人愁。當年擊筑悲歌處，一片寒光凝不流。
北嶽降香呈嚴學士 汪元量
萬里溟濛起戰埃，翩翩勒馬出金臺。同君遠使山頭去，如朕親行嶽頂來。野廟橫斜挨老樹，古碑顛倒枕荒苔。瞻天只有丹心在，香篆爐熏達九垓。
太華峰 汪元量
華山山木亂紛紛，鐵鎖垂垂裊裊猿。石齒齒前光爍爍，壁巖巖後勢奔奔。奇奇怪怪雲根聳，鬰鬰葱葱霧氣昏。上上上頭仍上上，最高高處有乾坤。
商山廟 汪元量
蹇柏枯松枕廟門，獨瞻遺像酹清尊。紫芝奕奕浮香氣，碧草纖纖沒燒痕。羽翼已成猶有說，腹心相視更何言。高歌一曲歸來隠，靜看山禽哺子孫。
孟津 汪元量
寒蘆風颯颯，時節近昏黄。木脫千山瘦，江空一水長。雲高鵬北運，天闊雁南翔。讀盡焚舟賦，持觴酹子桑。
少室山 汪元量
巖巖路徑入空濛，中有幽人舊日宮。野草敗垣供暮雨，斷碑古木管秋風。山川融結千年秀，天地包籠一世雄。從此不須高索價，高名過眼總飄蓬。
天壇山 汪元量
我登天壇山，洒然清吟目。羣峰如兒孫，羅列三十六。支藤陟曾巔，中有少室屋。山人化飛仙，庭除生苜蓿。古碑野火燒，剝落字難讀。雛鹿卧幽巖，孤鳥響空谷。解鞍小遲留，偷閒半日足。長嘯歸去來，題詩紀幽獨。
阿房宮故基 汪元量
祖龍築長城，雄關百二所。阿房高接天，六國收歌女。跨海覓仙方，蓬萊眇何許。欲爲不死人，萬代秦宮主。風吹鮑魚腥，茲事竟虛語。乾坤反掌間，山河淚如雨。誰憐素車兒，奉璽納季父。楚人斬關來，一炬成焦土。空餘此餘基，千秋泣禾黍。
洛陽橋 汪元量
日西來到洛陽城，下馬橋邊信步行。紅紫已無花爛漫，青黄只有草從橫。風吹渭水秋砧急，月滿秦川夜柝清。我醉欲眠眠不得，更聽人唱楚歌聲。
馬嵬坡 汪元量
霓裳驚破出宮門，馬上香羅拭淚痕。到此竟爲山下鬼，不堪鞞鼓似招魂。
北邙山 汪元量
芒芒北邙山，高墳盡無主。惟有石麒麟，相向立秋雨。
天津橋 汪元量
白楊獵獵柳青青，怒浪高低不肯平。一自堯夫分手後，更無人聽杜鵑聲。
華清池 汪元量
一夜春寒事可知，海棠無地避風吹。溫泉自向東流去，不管飛紅出禁池。
終南山館 汪元量
夜凉金氣轉淒其，正是羈孤不寐時。千古傷心南渡曲，一襟清淚北征詩。霜凝鞞鼓星橫劍，風卷旌旗月滿巵。旅雁已離榆塞去，帛書摇曳過江遲。
函谷關 汪元量
西風吹我度函關，古壑泉聲靜自閒。老子騎牛沙上去，仙人化鶴苑中還。斷崖木脫懸殘日，絕域雲橫失好山。舊說度關珠履客，一聲雞唱翠微間。
潼關 汪元量
蔽日烏雲撥不開，昏昏勒馬度關來。綠蕪逕路人千里，黄葉郵亭酒一杯。事去空垂悲國淚，愁來莫上望鄉臺。桃林塞外秋風起，大漠天寒鬼哭哀。
秦嶺 汪元量
峻嶺登臨最上層，飛埃漠漠草稜稜。百年世路多翻覆，千古河山幾廢興。紅樹青烟秦祖隴，黄茅白葦漢家陵。因思馬上昌黎伯，回首雲橫淚濕膺。
藍田 汪元量
寒更客起卷花氈，又勒青驄過玉田。一匊歸心千澗外，十分秋思兩峰前。藍關月冷猿啼木，秦嶺風高雁貼天。北望茂陵應咫尺，髑髏沙白草芊芊。
嵩山  其一 汪元量
客行天地中，嵩峰何突兀。鳥道阻且修，馬煩行復歇。一入玉女窗，便覺幽興發。好鳥鳴嚶嚶，細草亂如髪。石城蔭青松，瓊壁白噴雪。中有神聖居，飛甍半摧折。寶繪翳苔莓，古碑字亦滅。莫辯千載事，焉能踏仙轍。徒有感慨懷，脈脈淚不絕。
嵩山  其二 汪元量
行行太室峰，秋聲若鳴鏑。流目矚崎嶇，蓬萊應咫尺。上有神仙區，下有穆王宅。徘徊復徘徊，泫然感疇昔。八駿不重來，秋山空月白。安得會璆韶，共作瑶池客。
七月初七夜渡黄河 汪元量
長河界破東南天，怒濤日夜如奔川。此行適逢七月夕，妖氛散作空中烟。牛郎織女涉清淺，支機石上今何年。揚帆一縱萬里目，身世恍若槎中仙。仰看銀河忽倒瀉，月明風露何娟娟。狂來拔劍斫河水，欲與祖逖爭雄鞭。扣舷把酒酹河伯，低頭細看河清漣。平生此懷具已久，到此欲說空回旋。嗟予不曉神靈意，咫尺雷雨心茫然。
汴都紀行 汪元量
尋僧入相國寺，領客過太師橋。行到汴隄西畔，柳陰陰處魚跳。
夷山醉歌  其一 汪元量
楚狂醉歌歌正發，更上梁臺望明月。朔風獵獵吹我衣，絕代佳人皎如雪。搥羯鼓，彈箜篌，烹羊宰牛坐糟丘，一笑再笑揚清謳。遥看汴水波聲小，錦櫂忘還事多少。昨日金明池上來，艮嶽淒凉麋鹿遶。麥青青，黍離離，萬年枝上鴉亂啼。二龍北狩不復返，六龍南渡無還期。金銅淚迸露盤濕，畫闌桂柱酸風急。鳩居鵲構蒼隼入，蛇出燕巢白狐立。東南地陷妖氛黑，雙鳳高飛海南陌。吳山日落天沈沈，母子同行向天北。關河萬里雨露深，小儒何必悲苦辛。歸來耳熱忘頭白，買笑揮金莫相失。呼奚奴，吹觱篥，美人縱復橫，今夕復何夕。楚狂醉歌歌欲輟，老猿爲我啼竹裂。
夷山醉歌  其二 汪元量
嗚呼再歌兮花滿臺，好月爲我光徘徊。人生在世不滿百，紛華過眼皆成灰。夷山青青汴水綠，西北高樓咽絲竹。美人十指纖如玉，爲我行觴歌一曲。含宮嚼徵當窗牖，露脚斜飛濕楊柳。就中有客話陳橋，如此山河落人手。客且住，聽我語，楚漢中分兩丘土。七雄爭戰總塵埃，三國鶑花浩無主。咸陽宮殿不復都，華清池沼溫泉枯。世間興廢奔如電，滄海桑田幾回變。人生得意且盡歡，何須苦苦爲高官。人生有命且行樂，何必區區歎牢落。遮莫金章與玉珂，何如桐江披釣簑。遮莫貂蟬貴此身，何如柴桑漉酒巾。君不見海上看羊手持節，饑來和雪和氈囓。又不見飯顆山頭人見嗤，愁吟痛飲真吾師。美人美人勸我酒，有客有客聽我歌。須臾客醉美人睡，我亦不知天與地。嗚呼再歌兮無人聽，月自落兮酒未醒。
濟瀆 汪元量
玉簡投潭洞，金樽出石隈。龍光蟠窟宅，蜃氣結樓臺。卷地風雷起，掀天雨雹來。人間爲濟瀆，水底即蓬萊。
孔子舊宅 汪元量
奉出天家一瓣香，著鞭東魯謁靈光。堂堂聖像垂龍衮，濟濟賢生列雁行。屋壁詩書今絕響，衣冠人物只堪傷。可憐杏老空壇上，惟有寒鴉噪夕陽。
泰山 汪元量
敕使聯鑣上翠岑，飛泉躍澗吼雷音。凌高一覽知天遠，迂曲千蹊覺洞深。龍蟄滄溟蛟舞壑，梟橫碧落鳳歸林。山靈護得神祠在，苔蝕秦碑古樹陰。
降香回燕 汪元量
一從得玉旨，勒馬幽燕起。河北與河南，一萬五千里。
大元皇后游蓬萊島 汪元量
午夜紅雲滿太清，曉來王母下瑶京。日從萬歲山頭出，人在九重天上行。
太皇謝太后挽章  其一 汪元量
羯鼓喧吳越，傷心國破時。雨闌花灑淚，烟苑柳顰眉。事去千年速，愁來一死遲。舊臣相弔後，寒月墮燕支。
太皇謝太后挽章  其二 汪元量
大漠陰風起，羈孤血淚縣。忽聞天下母，已赴月中仙。哀樂浮雲外，榮枯逝水前。遺書乞骸骨，歸葬越山邊。
青陽提刑哀些 汪元量
提刑辭宋國，奉使到燕都。入貢能全璧，懷歸不獻圖。看羊居北海，化鶴返西湖。楚客歌哀些，臨棺奠酒壺。
女道士王昭儀仙游詞 汪元量
吳國生如夢，幽州死未寒。金閨詩卷在，玉案道書閑。苦霧蒙丹旐，酸風射素棺。人間無葬地，海上有仙山。
平原郡公趙福王挽章 汪元量
大王無起日，草木盡傷悲。生在太平世，死當離亂時。南冠流遠路，北面幸全屍。舊客行霜霰，呼天淚濕麾。
文山道人事畢壬午臘月初九日 汪元量
崖山禽得到燕山，此老從容就義難。生愧夷齊尚周粟，死同巡遠只唐官。雪平絕塞魂何往，月滿通衢骨未寒。一劍固知公所欠，要留青史與人看。
瀛國公入西域爲僧號木波講師 汪元量
木老西天去，袈裟說梵文。生前從此別，去後不相聞。忍聽北方雁，愁看西域雲。永懷心未已，梁月白紛紛。
全太后爲尼 汪元量
南國舊王母，西方新世尊。頭顱歸妙相，富貴悟空門。傳法優婆域，誦經孤獨園。夜闌清磬罷，趺坐雪花繁。
幽州會飲 汪元量
客路相逢在異鄉，佐尊先得杜韋娘。舞迴錦臂花爭豔，醉吸金波月鬬光。他日未忘今日樂，老年須記少年狂。五陵游俠休相笑，歸去奚奴有錦囊。
余將南歸燕趙諸公子携妓把酒餞別醉中作把酒聽歌行  其一 汪元量
君把酒，聽我歌。君不見陌上桑，鶉奔奔兮鵲疆疆。高堂今夕燈燭光，燕姝趙女吹笙簧。君把酒，聽我歌。美人美人美如此，傾城傾國良有以。周惑褒姒烽火起，紂惑妲己賢人死。君把酒，聽我歌。漢家之亂呂太后，唐家之亂武則天。魏公銅臺化焦土，隋煬月殿成飛烟。君把酒，聽我歌。美人美人色可食，美人美人笑可愛。美人命薄爭奈何，美人色衰相棄背。美人一笑難再得，美人絕色今何在。君不見馬嵬坡下楊太真，天生尤物不足珍。那及唐虞九婦人，千古萬古名不湮。
余將南歸燕趙諸公子携妓把酒餞別醉中作把酒聽歌行  其二 汪元量
我把酒，聽君歌。美人娟娟花灼灼，月照金樽光綽約。有酒有歌君亦愁，把酒聽歌君亦樂。我有鸚鵡杯，君有鸕鷀杓。一杯一杯復一杯，酒盡還沽共君酌。我把酒，聽君歌。天不荒，地不老，人生百年休草草。對花對酒且高歌，蓋世功名亦枯槁。滿堂金玉守者誰，萬事何如酒杯好。君不見巢父許由空洗耳，伯夷叔齊空餓死。范蠡扁舟挾西子，五湖風浪兼天起。又不見相如懷璧空歸來，廉頗善飯何壯哉。謝安携妓入東山，蒼生望望霖雨乾。把酒勸君飲，請君爲我歌。燕昭築臺金滿地，郭隗登臺多意氣。劉琨夢裏起聽雞，班超萬里封侯歸。君不見浣花溪頭老翁哭，白首爲儒守茅屋。
出自薊門行 汪元量
出自薊門行，行行望天北。何處愁殺人，黑風走沙石。華裾者誰子，意氣萬人敵。金鞍鞁白馬，奮飛虎生翼。書生爾何爲，不草相如檄。徒有經濟心，壯年已斑白。
涿州 汪元量
瀘溝橋下水泠泠，落木無邊秋正清。牛馬亂鋪黄帝野，鷹鸇高摩涿州城。柳亭日射旌旗影，花館風傳鼓吹聲。歸客偶然舒望眼，酒邊觸景又詩成。
真定官舍 汪元量
使君數問夜如何，燈燭高張照綺羅。白酒千杯澆客醉，紅粧一面惱人多。風烟漠漠庭前樹，霜月娟娟沼內荷。驛吏出門相語及，城南便是滹沱河。
雲臺 汪元量
荒亭駐馬酌金罍，風卷黄埃丑上來。滿地山河無漢業，趙州留得古雲臺。
比干墓 汪元量
衛州三十里，荒墩草無數。忽聽路人言，此葬比干處。下馬拊石碑，三歎不能去。斐然成歌章，聊書墓頭樹。我弔比干心，不弔比干墓。世間賢與愚，同盡成黄土。斯人亦人爾，千千萬萬古。
封丘 汪元量
今夜宿封丘，明朝過汴州。雲橫遮遠塞，水落見長洲。樹折棗初剝，藤枯瓜未收。傾囊沽一斗，聊以慰羈愁。
花石綱 汪元量
假山雖假總非真，未必中間可隠身。若使此山身可隠，上皇不作遠行人。
揚州 汪元量
重到揚州十載餘，畫橋雨過月模糊。后皇廟裏花何在，煬帝隄邊柳亦枯。陂麥青青嘶亂馬，城蕪冉冉落羣烏。人生聚散愁無盡，且小停鞭向酒罏。
金陵 汪元量
只見空城不見臺，客行搔首重徘徊。風雲舊日龍南渡，宇宙新秋雁北來。三國衣冠同草莽，六朝宮殿總塵埃。交游相見休相問，把手江頭且一杯。
鳳凰臺 汪元量
草沒高臺鳳不游，大江日夜自東流。齊梁地廢鴉千樹，王謝家空蟻一丘。騎馬僧爭淮口渡，捕魚人據石頭洲。玉簫聲斷悲風起，不見長安李白愁。
石頭城 汪元量
石頭城上小徘徊，世換僧殘寺已灰。地接汴淮山北去，江吞吳越水東來。健魚奮鬣隨蛟舞，快鶻翻身獵雁回。一片降旗千古淚，前人留與後人哀。
采石 汪元量
夜泊青山下，江空不受塵。只看波底月，便是謫仙人。
凌歊臺 汪元量
百尺凌歊事已非，古碑巖畔上苔衣。禁園風暖草爭發，廢殿雨寒花亂飛。海北天高鵬得運，江南春盡雁知歸。三千歌舞今何處，惟有姑溪遶翠微。
烏江 汪元量
平生英烈世無雙，漢騎飛來肯受降。早與虞姬帳下死，不教戰血到烏江。
魯港 汪元量
博徒無計解其紛，夜半鳴鉦潰萬軍。魯港朔風掀惡浪，吳山寒日翳愁雲。周褒媚己終亡國，孟德欺孤忍負君。大木已顛天柱折，錢塘江上雁成羣。
星子驛別客 汪元量
星江彼此繫行舟，我向南州君北州。彭澤初歸元亮醉，沙場遠使子卿愁。人生離合花間蝶，世事浮沉柳外鷗。明日沾襟各分手，相思何處倚高樓。
豫章驛 汪元量
豫章門外盡青原，高閣臨江喜尚存。鶑舌瀾翻嘲鶴靜，鷗心恬淡厭蛙喧。綠波淼淼投書渚，翠竹森森寫韻軒。約客不來人已遠，滿天風雨又黄昏。
臨川水驛 汪元量
羊角山高鎖戰塵，春風吹草綠孤城。鵲巢遜與鳩夫婦，燕幙能容雁弟兄。今古廢興棋一著，萍蓬聚散酒三行。悲歌曲盡故人去，笛響長江月正明。
歲暮過信州靈溪 汪元量
不彈長鋏歎無車，獨倚枯筇面碧虛。兵破鄉村人住少，火燒橋道客行疏。雲低天闊鷹呼隼，水落溪喧獺趁魚。東騖西馳歸未得，明朝又是歲將除。
三衢官舍和王府教 汪元量
十年牢落走窮荒，萬里歸來行路長。坐上佳賓能鼓瑟，窗前細雨好燒香。武淹某澤常思漢，甫寓鄜州只念唐。秉燭相看真夢寐，夜闌無語意茫茫。
釣臺 汪元量
灘沙疊疊是潮痕，古木蒼然叫斷猿。此老不干天子貴，故人方訝布衣尊。雨甜春水魚龍動，風暖寒林鳥雀喧。我恰扁舟臺下過，桐花香處月黄昏。
錢塘 汪元量
躑躅吞聲淚暗傾，杖藜徐步浙江行。青蕪古路人烟絕，綠樹新墟鬼火明。事去玉環沈異域，愁來金盌出佳城。十年草木都糜爛，留得南枝照淺清。
浙江亭和徐雪江 汪元量
朱甍突兀倚雲寒，潮打孤城寂寞還。荒草斷烟新驛路，夕陽古木舊江山。英雄聚散闌干外，今古興亡欸乃間。一曲尊前空擊劍，西風白髪淚斑斑。
答林石田見 汪元量
偶携降幟立詩壇，剪燭西窗共笑歡。落魄蘇秦今席煖，猖狂阮籍尚氈寒。山中客老干莖白，海上人歸一寸丹。世事本來愁不得，乾坤只好醉時看。
孤山和李鶴田 汪元量
湖上悲風舞白楊，英雄凋盡只堪傷。花飛廢苑憐銅馬，草沒荒墳卧石羊。人在醉中春已晚，客於愁處日偏長。林西樓觀青紅濕，又遜僧官燕梵王。
湖山堂 汪元量
高堂寂寞半開門，草沒頹牆竹滿園。雨過湖天籠白晝，雲歸山市鎖黄昏。忘機今古鷗來往，說夢興亡燕語言。行盡六橋吟更好，萬松嶺上一聲猿。
答徐雪江 汪元量
十載高居白玉堂，陳情一表乞還鄉。孤雲落日渡遼水，匹馬西風上太行。行橐尚留官裏俸，賜衣猶带御前香。只今對客難爲答，千古中原話柄長。
歌樓感事 汪元量
昔年同輦載花仙，此日登樓籍妓員。恩賜舞衣香未歇，御書歌扇墨猶鮮。碧雲翼翼金釵滑，紅雪翩翩玉珮圓。却把向來供奉曲，酒邊對客續朱絃。
九日次周義山 汪元量
杜陵清瘦不禁寒，白髪蕭蕭强笑歡。階下决明難獨立，庭前甘菊好誰看。一錢留得囊羞澀，九日沽來酒带酸。却憶大明朝謁罷，紫萸擎出賜千官。
寄李鶴田 汪元量
文江別後又三年，別後三年詩幾篇。老去莫思身外事，命窮甘作飲中仙。天陰雨溼龍歸海，雲淡風輕鶴在田。回首西湖湖上路，新蒲細柳爲誰妍。
讀李鶴田錢塘百詠 汪元量
南浦亭邊話別時，扁舟東下浙江湄。徧將越國千年事，吟作錢塘百詠詩。無火可能燒莽卓，有刀恨不斬高斯。五陵佳氣飛揚盡，淚洒西風兩鬢絲。
宮人爲尼 汪元量
白髪今如此，無依實可憐。聖恩空舊想，佛相又新圓。鏡曉容顔別，鐘昏夢寐懸。百年心上事，懷古淚漣漣。
重訪馬碧梧 汪元量
萬里遠行役，十年良可哀。前輩古風在，故人今雨來。絕口不言事，挽鬚惟把杯。種得碧梧樹，春風花自開。
別章杭山 汪元量
抱琴曾北向，彈鋏復南圖。李泌游衡嶽，知章賜鑑湖。柱頭仙是鶴，濠上子非魚。此夜同聯鼎，他年莫寄書。
曾平山招飲 汪元量
老貌不隨俗，固窮而隠居。一塢百竿竹，八窗千卷書。酌以旋篘酒，薦之新網魚。興盡出門去，晚凉山雨餘。
東湖送春和陳自堂 汪元量
十年南北競，故舊幾人存。兵後誰知我，城中獨見君。東湖徐孺宅，北海孔融樽。宛轉留春意，吟詩到夜分。
南歸對客 汪元量
北行十三載，癡懶身羈孤。勒馬向天山，咄咄空踟躕。窮陰六月內，白雪飛穹廬。冷氣刺骨髓，寒風割肌膚。饑餐棗與栗，渴飲酪與酥。棄置勿復言，言之則成迂。前年走河北，荆榛鬰丘墟。夜宿古戰場，鬼物聲嗚嗚。去年及淮南，黄塵翳行裾。長流漂白骨，滿目皆畏途。今年歸湖山，喬木依故居。堂前雙老親，粲粲色敷腴。壁間豈無琴，牀頭亦有書。友朋日過從，可嬉仍可娛。開軒耿晴色，梅花繞庭除。呼兒斫海鯨，新篘酒盈壺。偶爾得生還，相對真夢如。萬事一畫餠，百年捋髭鬚。向來誤儒冠，今也無壯圖。且願休王師，努力加飯蔬。
湖州歌九十八首  其一 汪元量
丙子正月十有三，撾鞞伐鼓下江南。臯亭山上青烟起，宰執相看似醉酣。
湖州歌九十八首  其二 汪元量
萬馬如雲在外間，玉階仙仗罷趨班。三宮北面議方定，遣使臯亭慰伯顔。
湖州歌九十八首  其三 汪元量
殿上羣臣默不言，伯顔丞相趣降箋。三宮共在珠簾下，萬騎虬鬚遶殿前。
湖州歌九十八首  其四 汪元量
謝了天恩出內門，駕前喝道上將軍。白旄黄鉞分行立，一點猩紅似幼君。
湖州歌九十八首  其五 汪元量
一匊吳山在眼中，樓臺纍纍間青紅。錦颿後夜烟江上，手抱琵琶憶故宮。
湖州歌九十八首  其六 汪元量
北望燕雲不盡頭，大江東去水悠悠。夕陽一片寒鴉外，目斷東西四百州。
湖州歌九十八首  其七 汪元量
十數年來國事乖，大臣無計逐時挨。三宮今日燕山去，春草萋萋上玉階。
湖州歌九十八首  其八 汪元量
錦颿高揭繡簾開，鼉鼓聲悲鳳管哀。月子纖纖雲裏見，吳江不盡暮潮來。
湖州歌九十八首  其九 汪元量
一出宮門上畫船，紅紅白白艷神仙。山長水遠愁無那，又見江南月上弦。
湖州歌九十八首  其一○ 汪元量
太湖風起浪頭高，錦柁摇摇坐不牢。靠著篷窗垂兩目，船頭船尾爛弓刀。
湖州歌九十八首  其一一 汪元量
昨夜三更淚濕腮，伍胥何事夢中來。三宮從此相分別，自勒潮頭白馬迴。
湖州歌九十八首  其一二 汪元量
受降城下草離離，寒食清明只自悲。漢寢秦陵何處在，鶑花無主雨如絲。
湖州歌九十八首  其一三 汪元量
金陵昨夜有降書，更說揚州一戰輸。淮北淮南清未了，又添軍馬下東吳。
湖州歌九十八首  其一四 汪元量
鐵甕城頭馬亂嘶，金陵城下砲如飛。黑風捲地鼓鼙急，昨夜常州又受圍。
湖州歌九十八首  其一五 汪元量
曉來宮櫂去如飛，掠削鬟雲淺畫眉。風雨淒淒能自遣，三三五五坐彈棋。
湖州歌九十八首  其一六 汪元量
暮雨瀟瀟酒力微，江頭楊柳正依依。宮娥抱膝船窗坐，紅淚千行濕繡衣。
湖州歌九十八首  其一七 汪元量
曉鬢鬅鬆懶不梳，忽聽人說是南徐。手中明鏡拋船上，半揭篷窗看打魚。
湖州歌九十八首  其一八 汪元量
京口沿河賣酒家，東邊楊柳北邊花。柳摇花謝人分散，一向天涯一海涯。
湖州歌九十八首  其一九 汪元量
滿船明月夜鳴榔，船上宮人燒夜香。好是燒香得神力，片帆穩送到漁陽。
湖州歌九十八首  其二○ 汪元量
一片淮山落照中，開船忽遇打頭風。行軍元帥傳言語，別撥官軍下浙東。
湖州歌九十八首  其二一 汪元量
揚子江頭潮退遲，三宮船傍釣魚磯。須臾風定過江去，不奈林間杜宇啼。
湖州歌九十八首  其二二 汪元量
一半淮江半浙江，怒潮日夜自相撞。揚州昨夜軍書至，說道淮安未肯降。
湖州歌九十八首  其二三 汪元量
曉來潮信暫相留，滿耳驚濤愁復愁。月殿不知何處在，錦帆摇曳到揚州。
湖州歌九十八首  其二四 汪元量
金屋煌煌麗九天，朝歌夜舞艷神仙。尋常只道西湖好，不識淮南是極邊。
湖州歌九十八首  其二五 汪元量
風雨聲中聽櫂歌，山炰野饌奈愁何。雪花淮白甜如蜜，不減江珧滋味多。
湖州歌九十八首  其二六 汪元量
九出瓊花一夜開，無雙亭曲小徘徊。可憐后土空祠宇，望斷韋郎不見來。
湖州歌九十八首  其二七 汪元量
兩淮戰鼓不停撾，萬騎精兵賽夜叉。破陣焚舟彈指頃，漢人猶悞夏爺爺。
湖州歌九十八首  其二八 汪元量
官軍兩岸護龍舟，麥飯魚羹進不休。宮女垂頭空作惡，暗拋珠淚落船頭。
湖州歌九十八首  其二九 汪元量
都人不識有干戈，羅綺叢中樂事多。一夜月明天漠漠，漢人歌罷楚人歌。
湖州歌九十八首  其三○ 汪元量
太皇太后過江都，遥指淮山似畫圖。拋却故家風雨外，夜來歸夢繞西湖。
湖州歌九十八首  其三一 汪元量
萬騎橫江泣鼓鞞，千枝畫角一行吹。淮南今夜好明月，船上美人空淚垂。
湖州歌九十八首  其三二 汪元量
蘆荻颼颼風亂吹，戰場白骨暴沙泥。淮南兵後人烟絕，新鬼啾啾舊鬼啼。
湖州歌九十八首  其三三 汪元量
不堪回首淚盈盈，萬里淮河聽雨聲。莫問萍虀併豆粥，且餐麥飯與魚羹。
湖州歌九十八首  其三四 汪元量
宰執連鑣向北行，淮南夜夜鬼燈青。雖然適意無南北，生死難逃篩下星。
湖州歌九十八首  其三五 汪元量
更闌炙燭繡簷遮，卸却金鈿與翠花。心似亂絲眠不得，江樓中夜咽悲笳。
湖州歌九十八首  其三六 汪元量
兩淮極目草芊芊，野渡灰餘屋數椽。兵馬渡江人走盡，民船拘斂作官船。
湖州歌九十八首  其三七 汪元量
宮人清夜按瑶琴，不識明妃出塞心。十八拍中無限恨，轉絃又奏廣陵音。
湖州歌九十八首  其三八 汪元量
青天澹澹月荒荒，兩岸淮田盡戰場。宮女不眠開眼坐，更聽人唱哭襄陽。
湖州歌九十八首  其三九 汪元量
翠鬟半嚲倦梳粧，楊柳風前陣陣凉。絃索懶拈縮纖手，龍涎猶嚼口脂香。
湖州歌九十八首  其四○ 汪元量
鳳管龍笙處處吹，都民欣樂太平時。宮娥不識興亡事，猶唱宣和御製詞。
湖州歌九十八首  其四一 汪元量
可憐河畔草青青，錦纜牽江且緩行。愛此淮南山水好，問天乞得片時晴。
湖州歌九十八首  其四二 汪元量
丞相催人急放舟，舟中兒女淚交流。淮南漸遠波聲小，猶見揚州望火樓。
湖州歌九十八首  其四三 汪元量
撥盡琵琶意欲悲，新愁舊夢兩依依。江樓吹笛三更後，細雨燈前醉玉妃。
湖州歌九十八首  其四四 汪元量
篷窗倚坐酒微酣，淮水無波似蔚藍。雙櫓咿啞摇不住，望中猶自是江南。
湖州歌九十八首  其四五 汪元量
銷金帳下忽天明，夢裏無情亦有情。何處亂山可埋骨，暫時相對坐調笙。
湖州歌九十八首  其四六 汪元量
宮人夜泊近人家，瞥見紅榴三四丫。猶說初離行在所，玉闌無數牡丹花。
湖州歌九十八首  其四七 汪元量
絲雨綿雲五月寒，淮堧遺老笑儒冠。行軍元帥來相探，折送駝峰炙一盤。
湖州歌九十八首  其四八 汪元量
江頭楊柳舞婆娑，萬馬成羣嚙短莎。北客醉中齊拍手，隔船又唱采茶歌。
湖州歌九十八首  其四九 汪元量
長淮風定浪濤寬，錦櫂摇摇上下灣。兵後人烟絕稀少，可勝戰骨白如山。
湖州歌九十八首  其五○ 汪元量
使臣開閘過高郵，楊柳絲絲拂去舟。宮女開篷猶自笑，閒拋金彈打沙鷗。
湖州歌九十八首  其五一 汪元量
邵伯津頭閘未開，山城鼓角不勝哀。一川霞錦供行客，且掬荷香進酒杯。
湖州歌九十八首  其五二 汪元量
北風吹雨入篷間，宮女腰肢瘦怯寒。阿監隔船相借問，計程今日到淮安。
湖州歌九十八首  其五三 汪元量
寶應城南柳數枝，葭牆艾席是民居。眼前境逆沒詩興，忽有小舟來賣魚。
湖州歌九十八首  其五四 汪元量
船泊邳州古岸傍，斜風細雨送昏黄。美人十二船中坐，猶把金猊炷好香。
湖州歌九十八首  其五五 汪元量
徐州城上覓黄樓，四壁詩章讀不休。更欲登臺看戲馬，州官携酒共嬉遊。
湖州歌九十八首  其五六 汪元量
歌風臺畔水沄沄，地面官人餽酒葷。宮女上船嬉一霎，不禁塵土污衣裙。
湖州歌九十八首  其五七 汪元量
新濟州來舊濟州，柳門西畔兩三鷗。酒邊笑謔消長日，弄竹彈絲盡勝流。
湖州歌九十八首  其五八 汪元量
一更船泊鄆州城，城外巡軍夜柝鳴。如此月圓如此客，猶能把酒到天明。
湖州歌九十八首  其五九 汪元量
琵琶切切更嘈嘈，高柳羣蟬遂不號。一片夕陽無限好，汶河西上酒樓高。
湖州歌九十八首  其六○ 汪元量
錦帆百幅礙斜陽，遥望陵州里許長。車馬爭馳迎把盞，走來船上看花娘。
湖州歌九十八首  其六一 汪元量
兀兀篷窗坐似禪，景州城外更淒然。官河宛轉無風力，馬曳馿拖鼓子船。
湖州歌九十八首  其六二 汪元量
灌州河水曲如弓，青草坪邊路向東。船過州南忽奇絕，一如湖上藕花風。
湖州歌九十八首  其六三 汪元量
船到滄州且少留，客來同上酒家樓。沿河樹折棗初剝，滿地藤枯瓜未收。
湖州歌九十八首  其六四 汪元量
牙檣暫住獻州城，鷺去鷗來管送迎。卧笑宮人擲骰子，金錢癡咒卜輸贏。
湖州歌九十八首  其六五 汪元量
日中轉柁到河間，萬里羈人强自寬。此夜此歌如此酒，長安月色好誰看。
湖州歌九十八首  其六六 汪元量
長蘆轉柁是通津，盡是東西南北人。日暮烟花簫鼓閙，紅樓爛醉楚州春。
湖州歌九十八首  其六七 汪元量
恰到楊村舊馬頭，北風吹雨便成秋。嗚嗚鬼物敗人興，掩却篷窗且睡休。
湖州歌九十八首  其六八 汪元量
滿朝宰相出通州，迎接三宮晏不休。六十里天圍錦帳，素車白馬月中游。
湖州歌九十八首  其六九 汪元量
會同館裏紫蒙茸，蘭麝飄來陣陣風。簫鼓沸天迴雁舞，黄羅帳幔燕三宮。
湖州歌九十八首  其七○ 汪元量
皇帝初開第一筵，天顔問勞思綿綿。大元皇后同茶飯，宴罷歸來月滿天。
湖州歌九十八首  其七一 汪元量
第二筵開入九重，君王把酒勸三宮。駝峰割罷行酥酪，又進雕盤嫩韭葱。
湖州歌九十八首  其七二 汪元量
第三筵開在蓬萊，丞相行杯不放杯。割馬燒羊熬解粥，三宮宴罷謝恩迴。
湖州歌九十八首  其七三 汪元量
第四排筵在廣寒，葡萄酒釀色如丹。并刀細割天雞肉，宴罷歸來月滿鞍。
湖州歌九十八首  其七四 汪元量
第五華筵正大宮，轆轤引酒吸長虹。金盤堆起胡羊肉，禦指三千響碧空。
湖州歌九十八首  其七五 汪元量
第六筵開在禁庭，蒸麋燒鹿薦杯行。三宮滿飲天顔喜，月下笙歌入舊城。
湖州歌九十八首  其七六 汪元量
第七筵排極整齊，三宮游處軟輿提。杏漿新沃燒熊肉，更進鵪鶉野雉雞。
湖州歌九十八首  其七七 汪元量
第八筵開在北亭，三宮豐燕已恩榮。諸行百戲都呈藝，樂局伶官叫點名。
湖州歌九十八首  其七八 汪元量
第九筵開盡帝妃，三宮端坐受金巵。須臾殿上都酣醉，拍手高歌舞雁兒。
湖州歌九十八首  其七九 汪元量
第十瓊筵敞禁庭，兩廂丞相把壺瓶。君王自勸三宮酒，更送天香近玉屏。
湖州歌九十八首  其八○ 汪元量
一人不殺謝乾坤，萬里來來謁帝閽。高下受官隨品從，九流藝術亦沾恩。
湖州歌九十八首  其八一 汪元量
僧道恩榮已受封，上庠儒者亦恩隆。福王又拜平原郡，幼主新封瀛國公。
湖州歌九十八首  其八二 汪元量
金屋粧成物色新，三宮日用御厨珍。其餘宮女千餘箇，分嫁幽州老斵輪。
湖州歌九十八首  其八三 汪元量
每月支糧萬石鈞，日支羊肉六千斤。御厨請給葡萄酒，別賜天鵝與野麕。
湖州歌九十八首  其八四 汪元量
三宮寢室異香飄，貂鼠氈簾錦繡標。花毯褥裀三萬件，織金鳳被八千條。
湖州歌九十八首  其八五 汪元量
客中忽忽又重陽，滿酌葡萄當菊觴。謝后已叨新聖旨，謝家田土免輸糧。
湖州歌九十八首  其八六 汪元量
雪裏天家賜炕羊，兩壺九醖紫霞觴。三宮夜給千條燭，更賜高麗黑玉香。
湖州歌九十八首  其八七 汪元量
三殿加餐强自寬，內家日日問平安。大元皇后來相探，特賜絲紬二百單。
湖州歌九十八首  其八八 汪元量
萬里修途似夢中，天家賜予意無窮。昭儀別館香雲煖，自把詩書授國公。
湖州歌九十八首  其八九 汪元量
萬里羈孤夜憶家，邊城吹角更吹笳。須臾敕使傳言語，今日天庭賞雪花。
湖州歌九十八首  其九○ 汪元量
雪子飛飛塞面寒，地爐石炭共團欒。天家賜酒十銀甕，熊掌天鵝三玉盤。
湖州歌九十八首  其九一 汪元量
江南郡守列金階，內裏華筵日日排。文武官僚多二品，還鄉盡带虎頭牌。
湖州歌九十八首  其九二 汪元量
四川昝帥尚麤豪，萬馬來燕貢一遭。奏授虎符三百面，內家更賜織金袍。
湖州歌九十八首  其九三 汪元量
九重蕡燭照簾櫳，三殿乘輿去賀冬。金面垂慈多喜色，史官書瑞奏年豐。
湖州歌九十八首  其九四 汪元量
曉望燕雲正雪天，閉門氈帳恣高眠。內家遺鈔三千錠，添賜三宮日用錢。
湖州歌九十八首  其九五 汪元量
東宮雪裏燕三宮，妃子殷勤把酒鍾。百十箜篌彈玉指，兩行珠翠擊金鏞。
湖州歌九十八首  其九六 汪元量
夜來酒醒四更過，漸覺衾裯冷氣多。踏雪敲門雙敕使，傳言太子送天鵝。
湖州歌九十八首  其九七 汪元量
兩下金幱障御階，異香縹緲五門開。都人罷市從容立，迎接南朝駙馬來。
湖州歌九十八首  其九八 汪元量
杭州萬里到幽州，百咏歌成意未休。燕玉偶然通一笑，歌喉宛轉作吳謳。
越州歌二十首  其一 汪元量
淮南西畔草離離，萬檝千艘水上飛。旗幟蔽江金鼓震，伯顔丞相過江時。
越州歌二十首  其二 汪元量
東南半壁日昏昏，萬騎臨軒趣幼君。三十六宮隨輦去，不堪回首望吳雲。
越州歌二十首  其三 汪元量
一陣西風滿地烟，千軍萬馬浙江邊。官司把斷西興渡，要奪漁船作戰船。
越州歌二十首  其四 汪元量
兩峰雲鎖幾時開，昨夜京城戰鼓哀。漁父生來載歌舞，滿頭白髪見兵來。
越州歌二十首  其五 汪元量
秋風吹雨暗天涯，越鳥巢翻何以家。嶺上萬松都斫盡，西湖新路欲排叉。
越州歌二十首  其六 汪元量
師相平章誤我朝，千秋萬古恨難銷。蕭牆禍起非今日，不賞軍功在斷橋。
越州歌二十首  其七 汪元量
蒼生慟哭入雲霄，內苑瓊林已作樵。打斷六更天未曉，禁庭兩桁籸盤燒。
越州歌二十首  其八 汪元量
魯港當年傀儡場，六軍盡笑賈平章。三聲鑼響三更後，不見人呼大魏王。
越州歌二十首  其九 汪元量
脫却黄袍心莫欺，魏王事業止於斯。孤舟走過揚州去，表奏朝廷乞太師。
越州歌二十首  其一○ 汪元量
賈廟巍巍盡敕封，秦齊兩國受恩同。木棉庵下無依鬼，合策麒麟第一功。
越州歌二十首  其一一 汪元量
集芳園裏策奇功，丞相南行面發紅。留得紫綿三百曲，風吹雨打併成空。
越州歌二十首  其一二 汪元量
羣臣上疏納忠言，國害分明在目前。只論平章行不法，公田之後又私田。
越州歌二十首  其一三 汪元量
甲子初秋柳宿乖，皇天無雨只空雷。正當七月初三夜，帝勸長星酒一杯。
越州歌二十首  其一四 汪元量
絲風毛雨共淒凉，燕子樓空恨恨長。今日客逢新酒熟，夜來春去落花忙。
越州歌二十首  其一五 汪元量
月夜湖歌歌正長，船來船去水茫茫。上塘歌了下塘唱，更唱吳王與越王。
越州歌二十首  其一六 汪元量
昨夢吳山閬苑開，風吹仙樂下瑶臺。翠圍紅陣知多少，半揭珠簾看駕來。
越州歌二十首  其一七 汪元量
鼇山燈月照人嬉，宣德門前萬玉姬。記得那年三五夜，快行擎駕倒行歸。
越州歌二十首  其一八 汪元量
內湖三月賞新荷，錦纜龍舟緩緩拖。醉裏君王宣樂部，隔花教唱採蓮歌。
越州歌二十首  其一九 汪元量
年年宮柳好春光，百囀黄鸝繞建章。冶杏夭桃紅勝錦，牡丹屏裏燕諸王。
越州歌二十首  其二○ 汪元量
昔夢吳山列御筵，三千宮女燭金蓮。而今莫說夢中夢，夢裏吳山只自憐。
賈魏公出師 汪元量
奏罷出師表，翻然辭廟堂。千艘空寶玉，萬馬下錢塘。□許命真主，欺孤欲假王。可能清海岱，宗社再昌唐。
孫殿帥從魏公出師 汪元量
我宋麒麟閣，公當向上名。出師休背主，誓死莫偷生。社稷逢今日，英雄在此行。忽爲兒女態，一笑欲傾城。
魯港敗北 汪元量
夜半槌金鼓，南邊事已休。三軍坑魯港，一舸走揚州。星殞天應泣，江喧地欲流。欺孤生異志，回首媿巢由。
北師駐皋亭山 汪元量
錢塘江上雨初乾，風入端門陣陣酸。萬馬亂嘶臨警蹕，三宮垂淚濕鈴鸞。童兒空想追徐福，癘鬼終朝滅賀蘭。苦議和親休練卒，嬋娟剩遣嫁呼韓。
宋宮人分嫁北匠 汪元量
皎皎千嬋娟，盈盈翠紅圍。輦來路迢遞，梳鬟理征衣。復采鴛鴦花，綴之連理枝。憂愁忽已失，歡樂當自茲。君王不重色，安肯留金閨。再令出宮掖，相看淚交垂。分配老斵輪，强顔相追隨。舊恩棄如土，新寵豈所宜。誰謂事當爾，苦樂心自知。含情理金徽，煩聲亂朱絲。一彈丹鳳離，再彈黄鵠飛。已恨聽者少，更傷知音稀。吞聲不忍哭，寄曲宣餘悲。可憐薄命身，萬里榮華衰。江南天一涯，流落將安歸。向來承恩地，月落夜烏啼。
答同舍杜德機 汪元量
北風吹我上金臺，忍見蛾眉墮馬嵬。宴罷蟠桃王母去，江南腸斷賀方回。
幽州除夜醉歌 汪元量
燕姬壓酒春宵永，列炬摇光拂紅影。銀鴨香烘雲母屏，綺窗繡閣流芳馨。脆管聲含蘭氣嬌，鳳釵拖頸烏雲飄。錦瑟無端促絃急，纖蛾斂翠翻成泣。雕籠啁哳雞鳴早，一笑紅顔鏡中老。
除夕同舍集飲 汪元量
萬里陰寒淚欲流，暫時歡笑且忘憂。已呼赤脚來烹雁，更遣蒼頭爲割牛。燕伎女來情不惡，魯男子在話難投。却憐半夜朝天去，霜瓦差差十二樓。
山東飛放 汪元量
天子出獵山之東，臂鷹健卒豪且雄。我欲從之出雲中，坐看萬馬如游龍。
江陵 汪元量
月到荆江上，輕帆莫遠揚。水摇龍影動，風送雁聲長。北斗回秋柄，南辰耿夜光。徘徊舒一嘯，詩興落瀟湘。
巴陵 汪元量
重到巴陵秋正清，岳陽城下繫孤舲。江湖萬里水雲闊，天地一凉河漢明。月出洞庭魚婢舞，氣蒸雲夢雁奴腥。篙工又鼓瀟湘柁，漁笛漁榔上下鳴。
蜀道 汪元量
蜀道難行高接天，秦關勒馬望西川。峨眉崒嵂知何處，劍閣崔巍若箇邊。
長沙 汪元量
洞庭過了浪猶高，河伯欣然止怒濤。傍岸買魚仍問米，登樓呼酒更持螯。湘汀暮雨幽蘭溼，野渡寒風古樹號。詩到巴陵吟不得，屈原千古有離騷。
成都 汪元量
錦城滿目是烟花，處處紅樓賣酒家。坐看浮雲橫玉壘，行觀流水盪金沙。巴童棧道騎高馬，蜀卒城門射老鴉。見說近來多盜跖，夜深戰鼓不停撾。
聞父老說兵 汪元量
昔聞天兵入西蜀，鞞鼓亂撾裂巖谷。金鞍戰馬踏雲梯，日射旌旗紅𫂙𫂙。黑霧壓城塵漲天，西方殺氣成愁烟。釣魚臺畔古戰場，六軍戰血平三川。天寒日落愁無色，將軍一劍萬人敵。婦女多在官軍中，兵氣不揚長太息。
昝相公席上 汪元量
燕雲遠使棧雲間，便遣郫筒助客歡。閃閃白魚來丙穴，綿綿紫鶴出巴山。神仙縹緲艷金屋，城郭繁華號錦官。萬里橋西一回首，黑雲遮斷劍門關。
歌妓許冬冬携酒郊外小集 汪元量
益州歌妓許冬冬，客裏相逢似燕鴻。醉擁蜀琴抽白雪，舞迴班扇割西風。山炰野饌荒山裏，浪蘂浮花古寺中。偶爾留連借餘景，出門一笑夕陽紅。
隆州 汪元量
歇馬隆州借夕凉，壺中薄酒似酸湯。城濠寨屋偏栽柳，市井人家却種桑。官逼稅糧多作孽，民窮田土盡拋荒。年來士子多差役，隸籍鹽場與錦坊。
彭州 汪元量
我到彭州酒一觴，遺儒相與話淒凉。渡江九廟歸塵土，出塞三宮坐雪霜。岐路茫茫空望眼，興亡滾滾入愁腸。此行歷盡艱難處，明日繁華是錦鄉。
彭州歌  其一 汪元量
彭州昔號小成都，城市繁華錦不如。尚有遺儒頭雪白，見人猶自問詩書。
彭州歌  其二 汪元量
彭州又曰牡丹鄉，花月人稱小雒陽。自笑我來逢八月，手攀枯榦舉清觴。
漢州 汪元量
馬踏巉巖緩著鞭，漢州城外看青天。雲橫疊嶂吞殘日，風捲崇岡起曉烟。地拔翠峰森似筍，溪明錦石小如錢。官郵睡足出門去，信口語言詩未圓。
綿州 汪元量
綿州八月秋氣深，芙蓉溪上花陰陰。使君喚船復載酒，書生快意仍長吟。擊鼓吹笙歡客飲，脫巾露髪看日沈。歸來不知其所往，但見月高松樹林。
永康軍 汪元量
錦城飛馬過青城，無奈風聲更雨聲。一夜不眠何似者，籌花賭酒到天明。
萬州 汪元量
槎牙鳥道沒人烟，狼虎交橫馬不前。回首青山藏白跖，萬州城下草連天。
重慶府 汪元量
鐵作篙師鐵作舟，風撞浪湧可無憂。林間麋鹿遥相望，峽裏蛟龍橫不休。目斷弔橋空悄悄，頭昏伏枕自悠悠。錦城秋色追隨盡，好處山川更一游。
涪州 汪元量
曉立驗檣烏，時聞鳥獸呼。斯須風力健，遮莫水程迂。赤岸石稠疊，白鹽山獨孤。眼前猶有險，不盡更危途。
瀘州 汪元量
復作瀘州去，輕舟疾復徐。峽深藏虎豹，谷暗隠樵漁。西望青羌遠，南瞻白帝迂。晴嵐侵簟枕，寒露溼衣裾。野沼荷將盡，山園荔已疏。長官相見後，置酒斫鯨魚。
榮州 汪元量
醉倚高樓上，裁詩得五言。蠶叢雲羃羃，鳥道月昏昏。妓女吹金管，庖丁洗玉盆。客癡渾不寐，府主更開樽。
戎州  其一 汪元量
豪士家園爲我開，樹頭樹底錦堆堆。書生大嚼真快意，不枉戎州走一迴。
戎州  其二 汪元量
錦荔戎州第一奇，大如雞子壓枝垂。金刀剪下三千顆，對客從容把酒巵。
戎州  其三 汪元量
害馬勞人事已灰，長安無復使臣來。滿園蓊蔚千千樹，盡是楊妃死後栽。
戎州  其四 汪元量
錦樹高枝種萬窠，歲收百斛足生涯。八錢買得一斤重，魯直詩中特地誇。
戎州  其五 汪元量
錦殻中間玉一團，樹高數丈實難攀。瀘戎顆顆甜如蜜，夔梓纍纍味薄酸。
潼州府 汪元量
潼江待我洗吟眸，如此江山是勝遊。紅袖鬬歌纔拍手，綠鬟對舞盡纏頭。箜篌急撚風生座，鼙鼓連撾月上樓。一夜不眠雞戒曉，又騎鋪馬過綿州。
興元府 汪元量
秋風吹我入興元，下馬荒郵倚竹門。詩句未成雲渡水，酒杯方舉月臨軒。山川寂寞非常態，市井蕭條似破村。官吏不仁多酷虐，逃民餓死棄兒孫。
利州 汪元量
雲棧遥遥馬不前，風吹紅樹带青烟。城因兵破慳歌舞，民爲官差失井田。巖谷搜羅追獵戶，江湖刻剝及漁船。酒邊父老猶能說，五十年前好四川。
隆慶府 汪元量
雁山突兀插青天，劍閣西來接劍泉。如此江山快人意，滿船載酒下潼川。
閬州 汪元量
閬州城南海棠溪，客子不可無新詩。正嫌風攪浪花碎，更被雨衝雲葉垂。野鷗出沒底心性，山禽飛舞猶威儀。江南或問閬州景，錦屏山水天下奇。
鳳州 汪元量
鳳州山館有清輝，古木扶疏散陸離。紅尾錦雞鳴古埭，綠頭花鴨盪幽池。荷聲策策秋來後，桂影團團月上時。病馬嚙荄思故櫪，驚烏繞樹宿何枝。三分割據人如夢，滿目興亡客自癡。走筆成詩聊紀實，岷峨風土出蹲鴟。
鳳州歌  其一 汪元量
鳳州南去是南岐，大散橫盤勢更危。躍馬紫金河畔路，萬株楊柳撒金絲。
鳳州歌  其二 汪元量
去路迢迢入兩當，三千三百到華陽。黄花川上黄花驛，千百猿聲斷客腸。
和人賀楊僕射致政 汪元量
蓮府公卿拜後塵，手持優詔挂朱輪。從軍幕下三千客，聞禮庭中七十人。飾帳麗詞推北巷，畫堂清樂掩南鄰。豈同王謝山陰會，空敘流杯醉暮春。
初庵傅學士歸田里 汪元量
燕臺同看雪花天，別後音書雁不傳。紫閣笑談爲職長，彤闈朝謁在班前。揮毫屢掃三千字，把酒時呼十四絃。聞已挂冠歸故里，尚方宣賜鈔成船。
酬方塘趙待制見贈 汪元量
久謂儒冠誤，窮愁方棄書。十年心不展，萬里意何如。司馬歸無屋，馮驩出有車。吾曹猶未化，爛醉且穹廬。
酬隠者劉桃岡 汪元量
食既彈長鋏，囊懸少錯刀。功名須汝輩，詩酒且吾曹。强項貧而樂，揚眉氣自豪。北來魚字密，南去雁書高。擬折淵明柳，重尋夢得桃。明珠忽委贈，價重九方臯。
答開先老子萬一山 汪元量
廬山五老，招我此行。我琴不鼓，無虧無成。
張平章席上 汪元量
兩鬢蕭蕭不耐秋，興來今日謁公侯。舞餘燕玉錦纏頭，又著紅靴踢繡毬。
題王導像 汪元量
秦淮浪白蔣山青，西望神州草木腥。江左夷吾甘半壁，只緣無淚洒新亭。
浮丘道人招魂歌  其一 汪元量
有客有客浮丘翁，一生能事今日終。齧氈雪窖身不容，寸心耿耿摩蒼空。睢陽臨難氣塞充，大呼南八男兒忠。我公就義何從容，名垂竹帛生英雄。嗚呼一歌兮歌無窮，魂招不來何所從。
浮丘道人招魂歌  其二 汪元量
有母有母死南國，天氣黯淡殺氣黑。忍埋玉骨崖山側，蓼莪劬勞淚沾臆。孤兒以忠報罔極，拔舌剖心命何惜。地結萇弘血成碧，九泉見母無言責。嗚呼二歌兮歌復憶，魂招不來長嘆息。
浮丘道人招魂歌  其三 汪元量
有弟有弟隔風雪，音信不通雁飛絕。獨處空廬坐縲絏，短衣凍指不能結。天生男兒硬如鐵，白刃飛空肢體裂。此時與汝成永訣，汝于何處收兄骨。嗚呼三歌兮歌聲咽，魂招不來淚流血。
浮丘道人招魂歌  其四 汪元量
有妹有妹天一方，良人去後逢此殃。黄塵暗天道路長，男呻女吟不得將。汝母已死埋炎荒，汝兄跣足行雪霜。萬里相逢淚滂滂，驚定拭淚還悲傷。嗚呼四歌兮歌欲狂，魂招不來歸故鄉。
浮丘道人招魂歌  其五 汪元量
有妻有妻不得顧，饑走荒山汗如雨。一朝中道逢狼虎，不肯偷生作人婦。左掖虞姬右陵母，一劍捐身剛自許。天上地下吾與汝，夫爲忠臣妻烈女。嗚呼五歌兮歌聲苦，魂招不來在何所。
浮丘道人招魂歌  其六 汪元量
有子有子衣裳單，皮肉凍死傷其寒。蓬空煨燼不得安，叫怒索飯饑無餐。亂離走竄千里山，荆棘蹲坐膚不完。失身被繫淚不乾，父聞此語摧心肝。嗚呼六歌兮歌欲殘，魂招不來心鼻酸。
浮丘道人招魂歌  其七 汪元量
有女有女清且淑，學母曉粧顔如玉。憶昔狼狽走空谷，不得還家收骨肉。關河喪亂多殺戮，白日驅人夜燒屋。一雙白璧委溝瀆，日暮潜行向天哭。嗚呼七歌兮歌不足，魂招不來淚盈掬。
浮丘道人招魂歌  其八 汪元量
有詩有詩吟嘯集，紙上飛蛇歕香汁。杜陵寶唾手親拾，滄海月明老珠泣。天地長留國風什，鬼神護呵六丁立。我公筆勢人莫及，每一呻吟淚痕溼。嗚呼八歌兮歌轉急，魂招不來風習習。
浮丘道人招魂歌  其九 汪元量
有官有官位卿相，一代儒宗一敬讓。家亡國破身漂蕩，鐵漢生擒今北向。忠肝義膽不可狀，要與人間留好樣。惜哉斯文天已喪，我作哀章淚悽愴。嗚呼九歌兮歌始放，魂招不來默惆悵。
蘇臺懷古 汪元量
靈巖寺古樹森羅，滿目興亡落逝波。越相舟中西子去，楚王宮裏北人過。歌臺日暖遊麋鹿，禁苑風高走駱駝。却羨老僧無一事，自携瓶錫入烟蘿。
題賜硯 汪元量
斧柯片石伴幽閒，堪與遺民共號頑。試憶當時承賜事，墨痕如淚盡成斑。
月夜擬李陵詩傳  其一 汪元量
清時難再得，離別安可留。出門望西北，欲往還綢繆。俯視長河奔，方舟激中流。驚波一何駭，返顧令人憂。天風吹枯桑，日暮寒颼颼。何當從此別，送子狐白裘。
月夜擬李陵詩傳  其二 汪元量
嘉會不可再，聚散空彷徨。臨流歌長吟，送子遊遠方。悲風來天末，圓月流景光。行人駕言邁，令我結中腸。豈無一尊酒，與子發慨慷。
月夜擬李陵詩傳  其三 汪元量
河梁日將暮，遊子安所從。執手古路側，征裾飄長風。行行忽已遠，眇若孤飛鴻。人生非松喬，代謝自有終。長當崇令名，赤心以爲忠。
柴秋堂越上寄詩就韻柬奚秋崖 汪元量
越王臺上我同游，越女樓中君獨留。燕子日長宜把酒，鯉魚風起莫行舟。江山有待偉人出，天地不仁前輩休。何處如今覓巢許，欲將心事與渠謀。
憶湖上 汪元量
我憶西湖斷橋路，雨色晴光自朝暮。燕去鴻來今幾度，梅花萬里水雲隔。日夜思家歸不得，偶然醉歸文姬側。
賈魏公雪中下湖 汪元量
凍木號風雪滿天，平章猶放下湖船。獸爐金帳羔兒美，不念襄陽已六年。
西湖舊夢  其一 汪元量
南高峰對北高峰，十里荷花九里松。煙雨樓臺僧占了，西湖風月屬吾儂。
西湖舊夢  其二 汪元量
如此湖山正好嬉，遊人船上醉如泥。黄鶑不入垂楊柳，却立海棠花上啼。
西湖舊夢  其三 汪元量
紅橈綠舫盪清波，露脚斜飛濕芰荷。回首湧金門外望，裏河猶自沸笙歌。
西湖舊夢  其四 汪元量
嵯峨雲髻簇金鈿，血色羅裙濕曉煙。陌上相逢通一笑，第三橋下是奴船。
西湖舊夢  其五 汪元量
溶溶漾漾碧粼粼，船去船來不礙人。日午中官傳上旨，內家宣賜玉堂春。
西湖舊夢  其六 汪元量
月香水影逋梅白，雨色晴光坡柳青。一箇銷金鍋子裏，舞裙歌扇不曾停。
西湖舊夢  其七 汪元量
帝城官妓出湖邊，盡作軍裝鬬畫船。奪得錦標權遺喜，金銀關會賞嬋娟。
西湖舊夢  其八 汪元量
王孫挾彈打鴛鴦，紅藕花前世界凉。揭起蓬窗弄湖水，潜螭雙眼射金光。
西湖舊夢  其九 汪元量
芙蓉照水桂香飄，車馬紛紛度六橋。錦幔籠船人似玉，隔花相對學吹簫。
西湖舊夢  其一○ 汪元量
六花飛舞似鵝毛，丞相身穿御賜袍。不念長安有貧者，下湖打鼓飲羊羔。
玉局詩 汪元量
聯騎來登卯酉山，老君玉局護闌干。步虛殿上香雲繞，空翠蕭森北斗寒。
昝相公送錦被 汪元量
蜀都府主迎賓客，贈我蜀錦三百尺。美人䔩䔩弄金梭，鴛鴦機上初成疋。繁花亂蘂皆同心，艷枿中含杜鵑血。玉妃如霜姑射仙，金刀剪破雲霞纈。爲我裁成合歡被，細意密縫無線跡。道人把玩色相射，銀海光摇淚珠滴。却憶故家初破時，繡龍畫雉如砂石。綺窗窈窕花離離，紅粧萬鏡嬌無力。百幅錦帆風不動，綠濕紅鮮盪春碧。紛華過眼一夢如，蜀錦吳綾復何益。白茅安用紅錦包，虎皮難以裹羊質。只今卷錦還府主，心地了然無得失。銅壺漏斷銀缸滅，崑崙影轉初三月。道人坐久聞妙香，紙帳蒲團自清絕。
社牲 汪元量
年登斂牲錢，日吉視牢筴。烹庖香滿村，未覺膰脤窄。餕餘裹青蒻，籬落笑言啞。咄哉陳孺子，乃有天下責。
寄李鶴田 汪元量
南泉多載夜光還，健步移梅種玉山。八十二翁猶矍鑠，苦吟不放此心閑。
寄趙青山同舍  其一 汪元量
六館風流不可尋，形骸土木淚痕深。有時咄咄空書字，俗子寧知我輩心。
寄趙青山同舍  其二 汪元量
短褐離披紫鳳圖，非揚非墨亦非儒。獨憐後輩欺前輩，自笑今吾即故吾。
寄趙青山同舍  其三 汪元量
聚嘲叢謗腐儒癡，江海漂零酒一巵。閑把至音調綠綺，朗吟新句寫烏絲。
寄趙青山同舍  其四 汪元量
謝傅東山喜劫棋，劉生南嶽怕聯詩。君侯自有通身膽，用舍行藏且順時。
唐律寄呈父鳳山提舉  其一 汪元量
西興渡口亂啼鴉，錦纜牽江目力賒。六館衣冠淪道路，三宮珠玉走風砂。山川不盡心難老，歲月憂煎髪漸華。行到湘南歸不得，倚門應是望天涯。
唐律寄呈父鳳山提舉  其二 汪元量
黄帽催人急放舟，荻花楓葉共颼颼。天公作惡雲翻手，河伯爲妖風打頭。接翅野鴉圍古堞，斷行孤雁落中州。吳山只隔淮山路，江北江南處處愁。
唐律寄呈父鳳山提舉  其三 汪元量
燕山只在亂雲邊，過了黄河便豁然。鼠帽蒙頭車上坐，貂裘擁鼻草間眠。秋砧擣落千營月，曉寨炊殘萬竈煙。說與奚奴休笑我，詩人要看好山川。
唐律寄呈父鳳山提舉  其四 汪元量
錦帆浩蕩濕龍鸞，樂指三千粉淚寒。萬里遠行看日近，一人不殺見天寬。玉關屢沐軍羅拜，金殿時蒙上問安。宴罷御香携滿袖，醉歸環珮月中看。
唐律寄呈父鳳山提舉  其五 汪元量
昔年去國大蒼黄，同舍諸生半死亡。春別浙江花似霧，秋行磧地草如霜。時沽市酒借餘景，屢宿官郵悲故鄉。滿目故人皆厚祿，吾儕添得兩奚囊。
唐律寄呈父鳳山提舉  其六 汪元量
抱琴挾策馬蕭蕭，北望燕雲道路遥。紫塞曉行聞雁叫，黄河夜渡見魚跳。周回四蜀愁雙劍，浩蕩三湘夢六橋。踏遍乾坤猶是客，小山叢桂不能招。
唐律寄呈父鳳山提舉  其七 汪元量
夜來夢裏到吾廬，夢破潸然淚似珠。吳女北游簪素柰，湘娥南望泣蒼梧。風吹遠浦秋鴻杳，月出空山夜鶴孤。忽憶西湖梅與柳，夢隨雲水度西湖。
唐律寄呈父鳳山提舉  其八 汪元量
南嶽諸峰處處嘉，麻鞋竹杖躡青霞。山前已見九杈□，洞裏不逢三朵花。巖瀑垂垂騰曉蜃，野田渺渺落寒鴉。衡陽鼓角風悲咽，游子斯時正憶家。
唐律寄呈父鳳山提舉  其九 汪元量
愁來不可更禁當，望鬼門關斷盡腸。無處告訴只欲死，有時顛倒忽成狂。三湘風雨失舟檝，萬里路岐多雪霜。遥憶武林社中友，下湖簫鼓醉紅裝。
唐律寄呈父鳳山提舉  其一○ 汪元量
自笑儒衣世法疏，窮愁何日得伸舒。一從挾策來燕地，幾擬陳情乞鑑湖。風雨凄凄鴻雁瘦，雪霜凜凜鶺鴒孤。湘江樓上無憀甚，不見吳山似畫圖。
衡山道中寄平遠趙宣慰 汪元量
回雁峰前問訊，楚江幾度蘭香。望美人兮何許，水雲隔斷瀟湘。
月夜聽琴 汪元量
如此良夜，秋空月圓。君彈山鬼，我拊水仙。
聽徐雪江琴 汪元量
徐卿寒夜彈玉琴，凍雲妬月波澄陰。海上神峰削幽翠，十二樓前玉妃墜。湘娥素女相對泣，翠竹蒼梧淚痕濕。幽蘭不香蕙花死，千愁萬怨青楓裏。風敲葉脫雨如嘯，百鳥喧啾孤鳳叫。老龍吐珠赤灑灑，山鬼摇𣟴走堂下。徐卿徐卿且停手，呼兒割雞酌春酒。曲高調古人不識，側耳西樓咽箏笛。
昝舍人錦江泛舟 汪元量
舍人與客放船開，網得鯨魚餉酒杯。西川錦雀甜如蜜，錄事相分二百枚。
昝元帥相拉浣花溪泛舟 汪元量
行都元帥千蹄馬，腰佩角弓箭盈把。浣花溪頭具小舟，擊鼓吹簫行酒斝。舞腰嬝娜錦纏頭，風吹金縷隨東流。公孫弟子背面笑，拔劍一擊蛟龍愁。萬里橋西有茅屋，杜子當年來卜築。湘江一醉不復歸，四松寂寞擎寒玉。
麻姑仙壇歌 汪元量
麻姑飄飄出煙霧，紅尾鳳飛騎不住。青城山高風露寒，珮環掛著山花樹。花霧濛濛香濕衣，一點柔紅瀉香露。群仙行酒擘麒麟，玉盌金盤間犀筯。瓊璈鐵笛含氤氳，二十三絃語幽素。瓊臺醼罷醉不歸，月出崑崙天未曙。青衣結束金絲蘂，鶴扇雙行引歸路。白雲疊疊水潺潺，神仙窟宅知何處。
蠶叢祠 汪元量
西蜀風煙天一方，蠶叢古廟枕斜陽。茫然開國人天主，彷彿鴻荒盤古王。
神女祠 汪元量
野廟凄凉向峽中，斷崖無路一從容。楚王神女知何在，雲鎖巫山十二峰。
湘夫人祠 汪元量
舟維古渡小從容，二女含嚬媚晚風。野廟半間蒙薜荔，湘江兩岸泣芙蓉。玉臺有鏡蝌銘古，錦瑟無絃雁柱空。行近祠南默惆悵，倚筇江上數青峰。
明皇廟 汪元量
三郎幸蜀大琅璫，夜雨聞鈴欲斷腸。遺廟至今香火閙，女巫調笑舞霓裳。
錦江蜀先主廟 汪元量
國破人何在，宮名喜尚存。雖云蜀先主，猶是漢諸孫。吳魏不相下，關張豈少恩。崩年在三峽，遺恨滿乾坤。
後主廟 汪元量
漢賊不兩立，英雄恨不平。孔明勞已死，仲達走還生。雙劍鷹鸇急，三秦虎豹橫。東南無霸氣，恢復恐難行。
忠武侯廟 汪元量
夔門春水拍天流，人日傾城踏磧游。古廟蟲蛇穿畫壁，竹風溪雨共啾啾。
蜀相廟 汪元量
我謁武侯祠，陰廊草凄凄。當時南陽結廬學龍卧，深山大澤無人知。胡爲蜀先主，三顧前致辭。欲煩恢復天下計，先生籌策天下奇。浩然出山來，凜凜虎豹姿。乘時既得人，上曰真吾師。已曉關與張，二子不復疑。孤有孔明在軍中，如龍有水相因依。曆數既有歸，破賊當自茲。可憐復漢社稷心未已，當時三峽圖壘空巍巍。先生有才過曹丕，中原恢復未可知。惜哉軍務勞，一心死無私。出師一表如皎日，千古萬古鴻名垂。
嘉定府 汪元量
郡樓著眼蜀天寬，分得巴江水一灣。大小峨眉相對立，梨花山接海棠山。
函谷關 汪元量
田文夜半至函關，雞未鳴時去路難。不是三千珠履客，如何秦地得生還。
南嶽道中  其一 汪元量
南嶽陰陰松道凉，又騎站馬望荆襄。山中老柏滴寒翠，江上危峰撐夕陽。昔往不堪經灧澦，此行重得看瀟湘。三宮萬里知安否，何日檀欒把壽觴。
南嶽道中  其二 汪元量
夜來大醉別衡陽，今日長吟下楚湘。翠藻青苹魚市井，白蘋紅蓼雁家鄉。江雲起處濛濛濕，山雨來時陳陳凉。欹枕不禁肝肺熱，汪然流涕惜興亡。
舊內曲水池 汪元量
錦溝引水入觴池，兩兩金船上下馳。春季夫人扶輦疾，玉堂學士带花遲。當時行樂雖然秘，此日遺蹤自可悲。回首支郎新棟宇，浮屠千尺白差差。
幽州城南江鄉園 汪元量
幽州城南花滿溪，秋千摇颺高復低。吹笙擊鼓園之西，金鞍馬踏芳草堤。花娘滿眼歌聲齊，今日爛醉歸去兮。
吳山 汪元量
海枯龍去雨淋淋，羯鼓諠譁山禁林。虎士墮弢兵力倦，鷄人罷箭漏聲沈。鶑摇御柳春猶閙，燕蹴宮花霧轉深。腸斷木綿庵裏客，可憐郿塢築黄金。
青城山 汪元量
敕使穿雲破濕苔，水邊坐石更行杯。翩翩野鶴飛如舞，冉冉巖花笑不來。亂木交柯盤聖井，數峰削玉並仙臺。平明絕頂窮幽討，更上青城望一回。
黄州江下 汪元量
黄州渡口，赤壁磯頭。冷風凄雨，一葉扁舟。
巴江 汪元量
巴□鼓櫂興悠悠，野鹿銜花出峽頭。網得巨魚堪切膾，携觴重上荔枝樓。
廬山三疊泉 汪元量
唐不過李仙，宋不過蘇子。此泉來高處，亦復聊爾耳。
藥市  其一 汪元量
成都五月，家家列藥於市，以爲盛事。
藥市  其二 汪元量
蜀鄉人是大醫王，一道長街盡藥香。天下蒼生正狼狽，願分良劑救膏肓。
蜀主芙蓉城 汪元量
芙蓉城上草萋萋，吊古徘徊日欲西。帝子不來花蘂去，荒宮無主亂鴉啼。
牡丹平 汪元量
長平山上紫雲封，蜀老相傳隠者宮。高樹蔽天三十里，開花十丈舞春風。
百花潭 汪元量
萬里揚鞭到益州，旌旗小隊錦江頭。紅船載酒環歌女，摇蕩百花潭水秋。
蠶市 汪元量
成都美女白如霜，結伴携筐去采桑。一歲蠶苗凡七出，寸絲那得做衣裳。
廢苑見牡丹黄色者 汪元量
西園兵後草茫茫，亭北猶存御愛黄。晴日暖風生百媚，不知作意爲誰香。
慈元殿賜牡丹 汪元量
九重羯鼓聲動地，萬年枝上回春意。天遣姮娥散一枝，一枝先到山人家。焚香再拜臯國色，雨露沾濡知帝力。我願人間春不老，長對此花顔色好。
昌州海棠有香  其一 汪元量
我到昌州看海棠，恰逢時節近重陽。人言好種亦難得，只有州衙一樹香。
昌州海棠有香  其二 汪元量
香霏堂上樹婆娑，不見嫣然亦可嘉。且向秋風一盃酒，枝頭的的兩三花。夜夢花仙索我詩，他山別種世間稀。一年四季花如錦，莫把嬌姿比貴妃。
錦城秋暮海棠 汪元量
錦城海棠妙無比，秋光染出胭脂蘂。日照殷紅如血鮮，箭砂粧粒真珠子。玉環著酒睡初覺，臉薄粉香淚如洗。絳紗穿露水晶圓，笑殺荷花守紅死。蜀鄉海棠根本別，有色有香成二美。春花開殘秋復花，簸弄東君權不已。錦袍公子汗血駒，賓客諠譁間朱紫。有酒如池肉如山，銀燭千條照羅綺。蕭娘十八青絲髪，手把金鍾歌皓齒。神仙艷骨世所無，歌聲直入青雲裏。江南倦客慘不樂，鳴笛哀箏亂人耳。干戈滿地行路難，屏裏吳山數千里。遥憐花國化青蕪，浪蘂浮花敢欣喜。草堂無詩花無德，竊號花仙寧不耻。春花撩亂亦可憐，秋花爛熳何爲爾。花前妙舞曲未終，紅雪紛紛落流水。薄命佳人只土塵，拋盃拔劍長歌起。
九月九日賞紅葉  其一 汪元量
天平山木似花開，青女裁成錦綉堆。暫借秋光作春色，白衣解遣麴生來。
九月九日賞紅葉  其二 汪元量
鳳凰山上少人家，紅葉漫山映落霞。却笑陶潜歸栗里，東籬寂寞對黄花。
雲安聞鵑 汪元量
雲安風景愚能說，蒼峽風掀浪如雪。杜鵑叫得口流血，染遍山花歸不得。臣甫再拜哦新詩，詩成甫也成愁絕。都人重是古帝魂，敬重此鳥心不輟。不知此鳥知不知，四時叫得巴山裂。却憶群姬左右趨，三十六宮醉花月。
小桃源入三巖觀魚 汪元量
眉州城外小桃源，行入三巖澗水喧。人近碧潭纔撫掌，喚魚出洞跳龍門。
永安宮 汪元量
蜀主遺宮有古槐，頹牆古木鳥喈喈。金輿罷幸荒金屋，玉仗休班廢玉階。三峽浪舂紅日碎，兩崖風振黑雲霾。孔明圖壘仍登覽，野寺殘僧拾墮柴。
眉州借景亭 汪元量
巍亭借景引壺觴，元祐詩人翰墨香。蒼峽雷霆龍意氣，碧崖煙雨豹文章。隔鄰修竹娟娟靜，夾道枯桑冉冉黄。水泛簾櫳簷影倒，風吹城堞角聲長。巴童結束歌仍俊，蜀女腰肢舞亦狂。千古相望翁季在，眉山草木有輝光。
夔門 汪元量
赤甲山連白帝山，三巴三峽百牢關。孤舟行客愁無那，十二峰前十二灘。
夔門驛 汪元量
宿酲未解據胡床，亭午披衣望麝香。三峽夜來天似水，百蠻秋後月如霜。洲前橘柚垂垂實，石上藤蘿細細長。又欲拏舟過灩澦，黄牛白狗接高唐。
草堂  其一 汪元量
子美西來築此堂，浣花春水共凄凉。鳴鳩乳燕歸何處，野草閑花護短牆。英雄去矣柴門閉，鄰里傷哉竹徑荒。安得山缾盛乳酒，送分漁父濯滄浪。
草堂  其二 汪元量
白髪遨遊梓閬間，中原戎馬未平安。粗飯濁醪常欠缺，老妻稚子半饑寒。扁舟出峽風濤壯，短褐行湘天地寬。僑寓耒陽牛酒飽，不知曾憶使君灘。
劍門 汪元量
劍門崔嵬若相抗，雲棧縈迴千百丈。石角鉤連皆北向，失勢一落心膽喪。側身西望不可傍，猛虎毒蛇相下上。安得朱亥袖椎來，爲我碎打雙疊嶂。
琴臺 汪元量
文園多病厭文君，恨入金徽不忍聞。寂寞高臺留古跡，來牛去馬自成羣。
嚴鄭公故宅 汪元量
蜀山突兀接青天，鄭公故宅城相連。深深古木哀黄鳥，漠漠荒煙哭杜鵑。舞罷遺鈿流水外，戰餘折戟落花前。將軍好武通文墨，割據操心未必然。
花蕊夫人故宅  其一 汪元量
千古風流一夢中，江山閲盡幾英雄。芙蓉城裏家何在，花蘂夫人宅已空。
花蕊夫人故宅  其二 汪元量
宅前宅後好青山，零落重門半掩關。玉貌久歸天上去，宮詞百首落人間。
重訪草堂 汪元量
放櫂花谿去，重來訪草堂。菰蒲依靜渚，楊柳遶回塘。野塹棨高下，山牆竹短長。槁梧含古色，瘦菊減清香。鼙鼓檛三疊，旌旗列兩行。花娘紛舞袖，座客競飛觴。醤蘸生葱白，虀澆熟韭黄。洪爐催捲餠，匕首割燒羊。大笑諸公醉，高談小子狂。城關猶未掩，冠蓋已飛揚。鳥語青松裏，人行錦樹傍。杜陵輕出峽，千古隔瀟湘。
忠州荔枝樓小憩 汪元量
竟日揚鞭不暫閑，畏途疊疊是青山。西風吹落忠州去，錦繡窠中屋萬間。
光相寺 汪元量
峨眉縣西四十里，峭壁懸崖削寒翠。崎嶇棧道動摇摇，矮石支撐同贔屭。忽窺萬仞黑無底，下有龍淵七十二。攀捫步步足難移，大盤小盤八十四。行行更入娑羅平，側立長嗟心膽碎。洗脚溪頭登土峰，板屋數間光相寺。寺中蕭然無個僧，普賢小殿生陰氣。天仙橋上光明巖，銀色光中世界異。須臾風雨洗天來，兜羅綿雲塞天地。虛空現出大圓光，五色暈中瞻大士。日暮雲收山寂然，乙夜燈分百千計。別有草庵三四僧，花木滿軒頗清致。有時雲起自雷巖，兩道金光出巖際。有時雲散光獨明，猶見光中回象轡。僧云又有清現光，白日無雲光更麗。奇花異草吹香風，怪獸珍禽左右至。善財童子何許來，五十三參見真諦。神通變化無了時，如幻如夢復如戲。胡爲狡獪弄精魂，機事機心極無謂。儒生持此問山僧，僧曰如是觀如是。若言有相更有光，靈化千千誠小技。何如無光復無相，湛寂名爲第一義。菩薩空中數點頭，收斂圓光無一事。雪山萬點白差差，初日照之光毳毳。遥瞻天竺立綿延，我欲游觀足如繫。平生茲遊真冠絕，走筆成詩圖快意。
峽邊山寺 汪元量
寺近陰崖多霧雨，峽邊靈竇忽風雷。松間白足携詩板，石上蒼頭把酒杯。
居擬蘇武  其一 汪元量
棠棣本同根，芳葩亦相聯。誰謂忽遠役，懷抱無由宣。况我骨肉親，與子枝葉連。昔爲雙飛鳬，今爲孤飛鳶。徘徊復彷徨，感激涕泗漣。道路阻且遠，四海霏塵煙。鶺鴒恐失羣，遶樹何翩翩。我有一斗酒，可以同笑言。去去從此辭，努力雲中鞭。
居擬蘇武  其二 汪元量
黄鶴一遠舉，千年方始歸。衆鳥念其群，哀鳴亦相依。彼美雙鴛鴦，一旦生乖離。幸有盈尊酒，聊以與子違。請歌遠遊吟，慷慨聲以悲。清商咽絲竹，激烈愴復悽。行人不可留，萬里將何之。念子日已遠，會念未有期。俛首長歎息，淚下沾我衣。安得生羽翰，與子成雙飛。
居擬蘇武  其三 汪元量
結髪爲新婚，恩愛相匹儔。歡樂殊未已，征夫忽西遊。中夜起彷徨，仰視天漢流。衆星正縱橫，皓月澄中州。明發臨古道，古道何悠悠。生死從此辭，握手淚不收。勉哉惜芳姿，毋使懷百憂。丈夫抱赤心，婦女安可留。
居擬蘇武  其四 汪元量
皎皎雲間月，灼灼我室閭。酣歌美長夜，清輝麗高隅。征夫許報國，將使萬里途。是時吹寒風，晨起驅行車。仰視天文乖，俯視長江殊。良友惜遠別，執手相踟躕。清時不屢好，嘉會難再娛。萬里一失所，中道將何如。願子著明誓，善保千金軀。
竹枝歌  其一 汪元量
快風吹我入三巴，桂櫂蘭橈倚暮花。一道月明天似水，湘靈鼓瑟下長沙。
竹枝歌  其二 汪元量
賈誼祠前酹酒尊，汨羅江上吊騷魂。耒陽更有一抔土，行路人傳是假墳。
竹枝歌  其三 汪元量
黄陵廟前楓葉丹，黄陵渡頭煙水寒。美人萬里不相見，月子彎彎只自看。
竹枝歌  其四 汪元量
柘枝舞罷竹枝歌，風燭須臾奈爾何。馬玉池中鴻雁密，定王臺上駱駝多。
竹枝歌  其五 汪元量
落木蕭蕭風怒號，平沙漠漠雁腥臊。湘江秋水澄如練，山鬼囂時山月高。
竹枝歌  其六 汪元量
湘江日落亂帆飛，不向東歸便北歸。楊柳渡頭村店裏，青裙女子賣烏柙。
竹枝歌  其七 汪元量
湘南湘北蕙花開，樹頭樹底猨亂哀。雲巢九疑虞帝廟，雨昏三峽楚王臺。
竹枝歌  其八 汪元量
白頭漁父白頭妻，網得魚多夜不歸。生怕渡官搜著稅，巴東轉柁向巴西。
竹枝歌  其九 汪元量
弄玉吹簫過洞庭，煙波渺渺接巴陵。朗吟仙子來何處，飛上君山玩月明。
竹枝歌  其一○ 汪元量
天上人間一夢過，春來秋去奈愁何。銅仙有淚如鉛水，不似湘妃竹上多。
短歌 汪元量
腰寶劍，背瑶琴，燕雲萬里金門深。斬邪誅佞拱北極，阜財解慍歌南音。駕驊騮，御狐貉。度關山，望河洛。况是東南宇宙窄，桑田變海風濤惡。勸君一醉千日醒，世事花開又花落。
送皇甫秀才下荆州 汪元量
西南多勝概，挾策緩周旋。笛弄五溪月，櫂摇三峽天。楚江萍似斗，太華藕如船。歸橐應無價，人爭秀句傳。
送汪水雲 宋宮人
客有黄金共璧懷，如何不肯贖奴回。今朝且盡穹廬酒，後夜相思無此杯。
送水雲歸吳 王清惠
朔風獵獵割人面，萬里歸人淚如霰。江南江北路茫茫，粟酒千鍾爲君勸。
李陵臺和水雲韻 王清惠
李陵臺上望，答子五言詩。客路八千里，鄉心十二時。孟勞欣已稅，區脫未相離。忽報江南使，新來貢荔枝。
擣衣詩呈水雲 王清惠
妾命薄如葉，流離萬里行。黄塵燕塞外，愁坐聽衣聲。
秋夜寄水月水雲二昆玉 王清惠
萬里倦行役，秋來瘦幾分。因看河北月，忽憶海東雲。
詩一首 王清惠
愁到儂時酒自斟，挑燈看劍淚痕深。黄金台迥少知己，碧玉調高空好音。萬葉秋聲孤館夢，一窗寒月故鄉心。庭前昨夜梧桐雨，勁氣瀟瀟入短襟。
送水雲歸吳 陳真淑
天山雪子落紛紛，醉擁貂裘坐夜分。明日馬頭南地去，琴邊應是有文君。
送水雲歸吳 黄慧真
萬疊燕山冰雪勁，萬里長城風雨橫。君衣雲錦勒花驄，此酒一杯何日更。
送水雲歸吳 何鳳儀
十年燕客身如病，一曲剡溪心不競。憑君寄語愛梅仙，天理現時人事盡。
送水雲歸吳 周靜真
燕山雪花大如席，馬上吟詩無紙筆。他時若遇隴頭人，折寄梅枝須一一。
送水雲歸吳 葉靜慧
塞上砧聲響似雷，憐君騎馬望南回。今宵且向穹廬醉，後夜相思無此杯。
送水雲歸吳 孔清真
瘦馬長吟蹇馿吼，坐聽三軍擊刁斗。歸人鞍馬不須忙，爲我更釂葡萄酒。
送水雲歸吳 鄭惠真
琵琶撥盡昭君泣，蘆葉吹殘蔡琰啼。歸見林逋煩說似，唐僧三藏入天西。
送水雲歸吳 方妙靜
萬里秦城風淅淅，一望薊州雲羃羃。君今得旨歸故鄉，反鎖衡門勿輕出。
送水雲歸吳 翁懿淑
金門夜醉紫霞觴，乞得黄冠還故鄉。一似陳摶歸華嶽，又如李泌過衡陽。
送水雲歸吳 章妙懿
一從騎馬逐鈴鑾，過了千山又萬山。君已歸裝向南去，不堪腸斷唱陽關。
送水雲歸吳 蔣懿順
十年牢落醉穹廬，不用歸榮駟馬車。他日儻思人在北，音書還寄雁來無。
送水雲歸吳 林順德
歸舟夜泊西興渡，坐看潮來又潮去。江草江花春復春，山青水綠原如故。
送水雲歸吳 袁正淑
抱琴歸去海東濱，莫逐成連覓子春。十里西湖明月在，孤山尋訪種梅人。
送夫赴襄陽 盧氏
羨君家世舊纓簪，百戰常懷報主心。草檄有才追記室，築臺無路繼淮陰。射鵰紫塞秋雲黑，走馬黄河夜雪深。白首丹衷知未變，歸來雙肘印黄金。
絕命詞 盧氏
夫爲萇弘血，妾感共姜詩。夫妻同死義，天地一凄其。
送西秦張仲實遊大滌洞天 林昉
此時仙興發，九鎖訪名峰。玉洞晝飛鼠，石池春浴龍。異人花外見，道士酒邊逢。余欲采芳茗，白雲何所從。
西湖 林昉
小舫撐春花浪香，第三橋底弄晴光。吟邊飛起輕鷗片，十里天風舞綠楊。
蓬門 林昉
新笋綠沿坡，蓬門誰見過。社寒來燕少，晚雨落花多。瘦骨詩醫俗，衰容酒借和。故園空有夢，客路正風波。
病目 林昉
病目兩旬餘，深齋只另居。客知多寄藥，妻勸少看書。畏熱燈羞近，貪凉髪屢梳。平生心喜菊，因此賸栽鋤。
答王學士 林昉
已著山人屐，那能遠入城。艱難思變姓，老大畏爭名。病葉兼蟲響，閑雲肯雨行。長懷陶靖節，出處意分明。
答黎教授  其一 林昉
潑甕浮醅新釀熟，得霜寒菊始開齊。養丹道士顔如玉，愛酒山翁醉似泥。不惜蘂從蜂採去，尚餘香有蝶來棲。莫嫌學舍宮閑冷，猶得芳樽此共携。
答黎教授  其二 林昉
共坐欄邊日欲斜，更將金蘂泛流霞。欲知却老延齡藥，百草枯時始見花。
題曾生古劍 林昉
三尺非凡鐵，年深鑄字漫。每尋閑處掛，不敢醉時看。紫電光猶濕，蒼蛟血未乾。邊秋方用武，莫恨致身難。
夜笛 林昉
夜寒孤笛水邊樓，憶著西風古塞頭。一曲落梅吹得苦，吹人不管聽人愁。
古冢行 林昉
山前月照青杉樹，下有古人葬時路。古人葬時多子孫，今日子孫無問處。花開花謝年復年，新墳漸滿古墳邊。猶起高樓與大屋，長爲子孫憂不足。
聞子規  其一 林昉
飛到一枝上，須啼三五聲。烟中猶彷彿，月下最分明。
聞子規  其二 林昉
積淚消春色，好花思錦城。貴人難入耳，祇是惱羈情。
遷居 林昉
破帽老騎馿，霜風落木初。江湖難獨立，貧病又遷居。楚客舊留劍，岳僧秋寄書。草玄吾不解，空愧子雲廬。
題所寓壁 林昉
世路機關險似棋，未逢好著費支持。但能不作虧心事，何往非吾得意時。草著雨餘青轉耐，髪因閑裏白偏遲。一湖水影羣山聚，朝暮相看消幾詩。
古碑 林昉
文殘字磨滅，往事記何人。拋在空林下，正當荒墓林。夕陽斜見影，古蘚厚生鱗。不是逢狂客，誰來與拂塵。
送秀才歸南海 林昉
歸路番禺遠，蠻鄉島嶼經。天黄春有瘴，海黑夜無星。北帖船中看，南歌枕上聽。遥知到家日，蜩響荔枝青。
送人之湘陰謁知己 林昉
一聲歌未斷，江動欲潮生。是月寒露下，故人湘水行。沙雲晴見雁，船火夜聞箏。謝令應相喜，先期發吏迎。
贈汪水雲 李吟山
青雲貴戚玉麟兒，曾逐鑾車入紫闈。王母窗前窺面日，太真膝上畫眉時。滄溟水闊龍何在，華表秋深鶴未歸。三尺焦桐千古意，黄金誰與鑄鍾期。
題汪水雲詩卷 開先長老
水流雲散海天涯，與子長游亦可嘉。歸馬迹漫燕嶠雪，啼鵑血染楚城花。乾坤浩蕩空雙眼，南北迢遥事一家。三疊琴心誰解意，蓬萊歸路躡青霞。
題汪水雲詩卷 趙焱
山城拄笏意如何，孤鶴東來態度殊。天上陽春歸閬苑，人間貴客在仙都。當年化蝶非真夢，今日騎鯨即故吾。莫操錢塘懷古曲，遺黎有淚灑江湖。
送張治中朝京 胡斗南
乾坤人物老，牛斗景星明。鴻翼天風順，馬蹄沙路平。松楸還有託，草木亦知名。歸日吟千首，江山萬里程。
挽文山  其一 胡斗南
裂指秋風感別離，乾坤人物太瑰琦。生爲孝子忠臣勸，死結皇天后土知。萬折江流魚腹石，千年人立首陽碑。一門史氏春秋筆，愁絕湖光入畫時。
挽文山  其二 胡斗南
金骨神仙玉色人，千霜萬雪見吾真。聖賢盡節心彌壽，天地爲棺道不貧。河漢橫流豪傑淚，風霆怒發鬼神嗔。先生出入騎箕尾，長現綱常四大身。
題汪水雲詩卷  其一 胡斗南
一琴一鶴一扁舟，南北東西更九州。一曲湖山真得計，半生交結盡清流。
題汪水雲詩卷  其二 胡斗南
翠柳摇摇迓客來，紅梅的的爲公開。管寧昔作遼東去，蘇武新從塞北回。
題汪水雲詩卷  其三 胡斗南
老來無意謁侯門，自愛梅花水月村。更擬孤山結茅屋，杖藜聊復信乾坤。
題汪水雲詩卷  其四 胡斗南
魁笑先生尚可癡，湖山日日有新詩。水光雲影窗三尺，雨抹晴裝畫四時。
題汪水雲詩卷  其五 胡斗南
篋裏新詩意不傳，飄蓬白髪地行仙。江南江北都看了，更住西湖一百年。
題汪水雲詩卷  其六 胡斗南
越舞吳謳別幾春，御船坊下即迷津。年來依舊多游賞，半是南人半北人。
題汪水雲詩卷  其七 胡斗南
當年出塞幾紅娃，曾共氈房看雪花。今日湖亭霜月夜，夢中猶聽撚琵琶。
題汪水雲詩卷  其八 胡斗南
詩家冷淡作生涯，有客相過旋煮茶。斫去梅花除去柳，繞隄只合種桑麻。
題汪水雲詩卷  其九 胡斗南
十里鶑花處處嬌，南新橋過北新橋。船來船去東風裏，何處佳人弄玉蕭。
題汪水雲詩卷  其一○ 胡斗南
螺子江頭酒一壺，瑒花香處賦歸歟。西湖他日笙歌裏，還憶山中人姓胡。
題汪水雲詩卷  其一 劉師復
萬里歸來葺故園，闞湖新結小船軒。雙親八十喜康健，七子侍勞三十孫。
題汪水雲詩卷  其二 劉師復
別港鶑嬌恰恰啼，蘇公堤過趙公堤。水西雲北春無頼，細柳新蒲綠未齊。
題汪水雲詩卷  其三 劉師復
天造西湖錦繡堆，柳邊漁父小篷開。能言景定年間事，公主鸞簫錦櫂來。
題汪水雲詩卷  其四 劉師復
此客清狂似季真，意行湖曲眺青春。櫓聲往往來來好，山色朝朝暮暮新。
題汪水雲詩卷  其五 劉師復
杖藜引客入漁家，盡敞蓬窗作供茶。三面闌干詩思闊，湖光千頃浸荷花。
題汪水雲詩卷  其六 劉師復
當年飛鳥亦難前，今日中堂起燒烟。丞相不嗔山色好，歌聲穩送裏河船。
題汪水雲詩卷  其七 劉師復
小小船齋闞碧流，水仙招我下湖游。簫聲嫋嫋歌聲合，桂子香中十里秋。
題汪水雲詩卷  其八 劉師復
詩翁老去尚兒嬉，撩撥歌鬟笑挽衣。草草杯盤隨處飲，西泠橋入斷橋歸。
題汪水雲詩卷  其九 劉師復
北去南來無定居，水流雲在意何如。湖邊倘有西飛雁，只寄詩筒莫寄書。
題汪水雲詩卷  其一○ 劉師復
澗邊爛醉桂花秋，明發携琴不可留。遥想兩峰湖一曲，畫船何日許同遊。
題汪水雲詩卷  其一一 劉師復
水流雲在意，政不限西東。山澤秋如瘦，江湖道亦窮。浙音惟我聽，冀眼獨居空。甚惜匆匆別，西風落葉中。
題汪水雲詩卷  其一 羅志仁
歌舞兒嬉度歲年，當時先見憶龍川。絕憐遺俗依然在，日日百花金勝船。
題汪水雲詩卷  其二 羅志仁
八盤九曲已荒凉，四聖三賢半在亡。乍見少年猶眼纈，只緣山色與湖光。
題汪水雲詩卷  其三 羅志仁
斜陽葛嶺少人行，一片荒山繫廢興。留得臨湖春雨觀，東風摇落木香棚。
題汪水雲詩卷  其四 羅志仁
靈隠冷泉圖畫開，奇峰西竺遠飛來。天然蒼翠都消減，無奈滿山金碧堆。
題汪水雲詩卷  其五 羅志仁
綠幕紅簾沒柁船，船頭日日撲花錢。笙歌水面盈盈去，過眼笙歌正可憐。
題汪水雲詩卷  其六 羅志仁
西子西湖只一般，翠雲珠髻恣君看。世間尤物移人處，高鼻虬鬚也被瞞。
題汪水雲詩卷  其七 羅志仁
銷盡黄金是此窩，高人欹枕看晴波。錢塘門裏九曲寺，得似先生一曲多。
題汪水雲詩卷  其八 羅志仁
曾住西湖畫幅間，楚鄉久客亦良難。先生道眼無分別，浙水江雲一樣看。
題汪水雲詩卷  其九 羅志仁
豐樂華樓已劫灰，湧金春色未塵埃。道人有道軒窗靜，那處湖光不好來。
題汪水雲詩卷  其一○ 羅志仁
楊柳蘇堤欠補栽，誰能瀛嶼種添梅。去年我與西湖別，健在明年又會來。
諷留夢炎 羅志仁
齧雪蘇郎受苦辛，庾公老作北朝臣。當年龍首黄扉者，猶是衡門一樣人。
句 羅志仁
冷吸蟬吭露，清摇鶴背霜。
題汪水雲詩卷 孫鼎
北遊不羨築臺金，忽解儒冠雪滿簪。短劍空橫無俠氣，破琴欲撫且悲吟。啼猿聲墮楚江碧，遊鹿夢迷吳苑深。若見麻姑閒問訊，桃花千樹正陰陰。
題汪水雲詩卷 彭淼
萬里歸來舊布衣，笳聲不斷轉桐絲。十年秋入肩吾鬢，四海人傳雲叟詩。窖裏雪氈魂些短，江南月砌夢歸遲。白頭惆悵相逢晚，況是人間落葉時。
題汪水雲詩卷 蕭豳
孀娥靈藥被誰偷，碧海青天伴夜愁。歸郭令威空化鶴，度關老子偶乘牛。廣陵散在斜陽遠，梁父吟成昨雨收。我亦雲間舊鷄犬，與君相對擊茶甌。
題汪水雲詩卷 蕭壎
遼鶴歸來世已殊，忽悲身晚及塘蒲。乾坤浩浩琴三尺，歲月堂堂酒一壺。剡曲祇今書賀監，稽山在昔庾肩吾。行吟便是江南史，它日真堪付董狐。
題汪水雲詩卷 劉淵
當時興廢事，說著意猶悲。自謂水不返，誰知雲解歸。十年麋鹿恨，一卷杜鵑詩。又入離騷國，清彈霜葉飛。
題汪水雲詩卷 劉豐祿
海水奔騰朔風急，巨鰲震動坤軸折。茫茫水與雲相連，中有仙人渺獨立。槁梧三尺操南音，輕視功名等秋葉。調高韻古泣鬼神，氈帳輕彈燕薊月。錦囊萬里詩一編，字字丹心瀝青血。回首銅仙舊夢寒，撫卷令人雙鬢雪。祇今復作瀟湘遊，擬續離騷弔忠魄。獨夜何心聞杜鵑，雲暗蒼梧正愁絕。
題汪水雲詩卷 蕭璩
璧月歌殘鐵騎圍，銀濤風急鷁舟飛。海山運并隨鰲盡，城郭身今化鶴歸。琴怨詩愁春一雨，江南渭北淚雙霏。與君厭聽桑田語，一笑遊絲罥落暉。
題汪水雲詩卷 趙雲
江南江北馬如飛，曾著金門羽客衣。李泌暫遊衡嶽去，陳摶已請華山歸。風雲萬里氣無敵，雨露兩朝恩有輝。偶爾江頭相邂逅，細聽流水十三徽。
題汪水雲詩卷 羅綺
南越長淮北眺燕，三書上徹九重天。氈寒馿重幽州雪，劍曉龍吟易水烟。齊好無移竽尚在，秦酬有爽璧終全。知音向近西湖上，却不當初早理絃。
題汪水雲詩卷 張弘道
風檣陣馬不可羈，我亦回首薊北馳。爲我援琴作商聲，和以長吟商聲悲。遼鶴一去不復返，茫茫天海秋雁飛。黯然十操發金石，掩卷忍讀胡笳詩。相逢把臂不可別，白蘋洲渚菊花時。天涯地角聚復散，水雲雲水同襟期。
題汪水雲詩卷 張時中
吳江潮落曉光微，萬里風沙撲面飛。帝化海濱精衛怨，仙吟華表令威歸。秋空愁斷銅仙遠，夜雨歌沉玉樹非。隨意黄冠方外去，雲臺何似首陽薇。
題汪水雲詩卷 尹閴
平生寧用拙，方鑿不圓卿。風月少知己，江山多故情。北辰終夕仰，西雨幾時晴。水與雲無定，君當保令名。
題汪水雲詩卷 蕭克翁
舊時綵箋結綺，晚歲銅仙渭城。三十年來家國，吾琴無虧無成。
題汪水雲詩卷 祝從龍
竹杖芒鞋短後衣，抱琴何處覓鍾期。百年爛醉烏程酒，千首新吟晉宋詩。京洛風塵如昨日，湖山水月此何時。近來見說人心別，不看南枝看北枝。
題汪水雲詩卷 夏天民
仰峰昨夜三尺雪，梅花吟老坐如橛。道人啄扉來摻別，茗盌冰膠不堪啜。袖中枝桐半皴裂，爲予載拊舒鬰結。誰裁古調多曲折，拍拍胡笳中音節。燕山孤纍心石鐵，神物護持筆生舌。杜陵老翁代佛說，長歌自擊唾壺缺。萬古劍鋩倒流血，毛髪森森照關月。於乎嵇康東市計仍拙，廣陵一散何嘗絕。
題汪水雲詩卷 王祖弼
相逢邂逅不相期，又是江湖一段奇。我輩恨生南渡後，道人嘯出北征詩。百年歲月心難老，萬里江山夢已馳。細閲行程更相問，河清久說水漣漪。
題汪水雲詩卷 戴仁傑
水雲應世地行仙，手抱琴書直到燕。萬里滄江鷗浩蕩，千年城郭鶴翩躚。履霜中野元無怨，齧雪陰山只自憐。今日相逢又相別，新詩滿橐不論錢。
題汪水雲詩卷 曾順孫
道人東魯舊儒生，短褐翛然獨自行。禾黍離離悲故國，風沙漠漠度長城。琴音不忍移南操，詩卷猶能續北征。如此金臺君拂袖，水天雲闊去留輕。
題汪水雲詩卷 劉震祖
高深妙語坐鬅鬙，花落茶烟夜雨燈。俗眼不知鵬化鷃，書癡何害墨成蠅。雲泥夢覺空陳迹，桑海吟殘嗅葛藤。劍吼洞庭朱頂急，歸來城郭問雲仍。
題汪水雲詩卷 秦嗣彭
禾黍興悲兩鬢皤，千年荆棘幾銅駝。義熙處士流風遠，天寶詩人舊恨多。雨露又新周草木，煙塵空想漢山河。庾郎謾有江南賦，得似先生醉後歌。
題汪水雲詩卷 兜率長老
窮髪歸來脫孟勞，何嗟澹與泊相遭。瑶琴摘罷意猶在，石鼎聯成韻更高。世事可能書咄咄，人情只合醉陶陶。雁門絃斷無人續，輸子詩成奪錦袍。
題汪水雲詩卷 熊仲允
輕輕漠漠暮雲低，枯木寒枝宿鳥稀。古殿荒凉殘日照，孤城寂寞故山圍。十年波浪家何在，萬里關河客未歸。惆悵西湖湖上路，梅花如舊世相違。
題汪水雲詩卷 蕭炎丑
聽說西湖事，分明在目前。逋梅籠水月，坡柳弄風烟。春夢須臾裏，舊遊三十年。把君丙子集，讀罷淚潸然。
題汪水雲詩卷 黄居仁
馬上琵琶不復琴，龍荒弔古獨遺音。西風金掌吹清淚，落日銅駝折寸心。杜子但傷鵑血化，蘇卿豈料雁書沉。當時痛哭無人哭，千載江流轉恨深。
題汪水雲詩卷 永秀
禾黍離離滿故都，君詩讀罷淚傾珠。立朝食祿千官富，爲國忘軀一事無。兵革已將臨北闕，笙歌猶自醉西湖。黄冠氅服今誰識，前宋遺賢有此儒。
題汪水雲詩卷 楊學周
握手論心不記年，重逢仍似地行仙。琴彈碧玉時三弄，袖有驪珠近百篇。嶽麓曉行雲外履，湘潭夜醉月中船。它時歸隠西湖畔，能把新詩寄一聯。
題汪水雲詩卷 蕭灼
朔風卷雨東南昏，銅仙淚灑辭吳門。間關萬里踏燕月，埃沙撲面愁人魂。携琴早晚隨王母，不似瑶池舊歌舞。南冠岌岌操南音，此意此心千萬古。十年歸來兩鬢霜，袖有詩史繼草堂。西遊蒼梧北太華，筆端傳入古錦囊。甫也再拜杜鵑血，潁乎冥入冰炭腸。一朝訪我茅屋下，朔風易水爲余寫。黄金好鑄鍾子期，知君不是黄冠師。
題汪水雲詩卷 覺性
細讀燕雲吟，靜聽流水琴。神遊八極高而深，龍溪玉山猶谷響，燕歌吳詠轟雷音。人中龍，天外鶴。挾泰山，擘華嶽。醉吟不管天地窄，堯桀誰能分善惡。雲閣麟臺一笑間，招得赤松歸碧落。
題汪水雲詩卷 楊學李
野服意翛然，心無世網牽。衣冠舊朝士，湖海老詩仙。橫槊思公瑾，登樓憶仲宣。瀟湘風月好，何日理歸船。
初秋夜坐 楊學李
青燈伴微吟，煩暑猶蒸炊。風聲如山雷，怒落窗西籬。砌蛩泣候莎，老樹鳴高枝。桂魄忽嬋娟，夜氣侵凉絺。蓴羹豈不懷，未了一載癡。依依游子情，堂萱重馳思。祇將冰雪心，或可爲母慈。清白爲家箴，夫豈世俗知。南來秋復秋，賸喜瓜及期。娛親已可望，須記思親時。
西郊晚步 楊學李
江城五月風雨餘，嶺南地僻少馳驅。政餘長日無與俱，尋幽步屧城西隅。地平山遠迷綠蕪，垂陽深處聞鷓鴣。縈紆小徑逅浮圖，松風夾道如笙竽。清池冷浸秋水菰，如有露氣侵庭梧。桃笙院靜橫竹奴，栩栩清夢游冰壺。覺來殘照不可呼，更待好月同歸塗。
望雲樓 楊學李
樓前山色青如鬟，樓高夜映心斗寒。推窗縱目納吟思，倚檻爽氣生眉端。荒烟宿靄迷野甸，古崖怪石橫驚湍。城孤下瞰天蘸碧，日永坐聽風鳴鑾。登臨獨慨城郭是，把酒一酹還三歎。雖未如元龍高卧之百尺，已不減庾公步月之遊觀。又何須黄鶴霄漢之浩渺，亦可想岳陽烟水之彌漫。巋然獨立賀江許，已矣樓中沸歌舞。勝境無詩亦可羞，謾自簷楹庇風雨。望雲人遠迹生塵，祇有江流自今古。
題汪水雲詩卷 祖惟和
北去南來策蹇馿，偶然過我古玄都。雖無千樹桃花賦，却有三秋桂子圖。賀老掛冠方賜剡，張翰命駕已歸吳。酒邊說盡興亡事，空羨陶朱據五湖。
題汪水雲詩卷 黄圭
十日不得出，坐窗窺古音。五言臣武淚，百詠阿雄心。對雪遂忘夜，看詩如聽琴。年時塵稿在，便擬石頭沉。
題汪水雲詩卷 張嵩老
君不見伯牙流水心，不是子期誰知音。又不見穎師浮雲操，不是昌黎誰品藻。伯牙千古穎無人，此心此操誰重陳。折揚黄華笑啞啞，寥寥太古風無淳。錢唐君別二十載，江南江北情如海。吳霜半染鬢邊絲，朗吟浩蕩殊未艾。十年尊酒又逢君，行歌流水絃浮雲。在自大古，雅澹飄逸思不羣。能言名山大川壯麗可怪處，收拾胸中爲一部。歸來歷歷寫瑶琴，一種風氣傳千古。又言黄河泰華六合之內不勝遊，何如九州之內更九州。抱琴飄飄風萬里，曾是天涯海角頭。當時此琴落落天西北，土音往往幾人還解得。怊悵悲憤恩怨昵昵多少情，盡寄胡笳十八拍。會心又見鍾子期，識操又遇韓昌黎。眼高已覺空四海，此水此雲不在他人知。
題汪水雲詩卷 嚴日益
紫皇宮殿紅雲低，春歸天上日欲西。瑶池催花撾羯鼓，姚魏天香分雨露。沉香亭北雉尾高，詩成先奪雲錦袍。縱橫奏賦三千字，文采風流多意氣。珮聲楊柳鳳池頭，絲綸五色爛不收。巨鰲跳波海門黑，氈雪風砂墮陰域。翠華鞭鸞凌紫烟，天寒月照青塚邊。黄金不啼玉不泣，桑嶺流沙馬飛急。孤臣淚結冰稜稜，兩宮祝髪傳佛燈。梵尊說法天龍拜，四大山河金色界。風飄仙樂去不迴，香圍粉陣成飛埃。南冠楚囚血化碧，恨入胡笳十八拍。穹廬帳暖融冷光，猶隨供奉聯鵷行。子房忽伴赤松去，華表千年令威語。商郊周甸禾黍悲，宮袍卸却披霞衣。青藜老仙選詩哭，彷彿東都夢華錄。吳霜壓損長眉青，胸蟠耿耿何時平。讀書萬卷貧難救，天若知情天亦瘦。雲翻雨覆爭奈何，榮枯得失哀恨多。相逢莫說夢中夢，琴寄南音時一弄。世間未必無子期，至音元不求人知。泠然七十二峰下，軒轅鼎邊退三舍。流水行雲萬里心，故家喬木春陰陰。
題汪水雲詩卷  其一 聶守真
汴隄楊柳摇春風，翠華南幸紫禁空。雕欄玉砌明月冷，羽人規作神仙宮。蘇堤楊柳飄晴雪，又見紫鸞催駕發。沉香亭北鶑亂啼，金殿又成諸佛剎。東南王氣一旦終，乾坤四海今會同。興亡成敗自有數，不由人力由天公。二龍南翔一龍北，鳳隻鸞孤重鎩翮。南龍苦熱北龍寒，鸞鳳欲飛飛不得。周原禾黍秋離離，含光草色春萋萋。露盤應拆聲動地，金銅仙人空淚垂。來今往古知幾代，嬴顛劉蹶浮雲改。□平抵掌笑不言，會見桑田變滄海。
題汪水雲詩卷  其二 聶守真
三日錢塘海不波，子嬰繫組納山河。兵臨魯國猶弦誦，客過殷墟獨嘯歌。鐵馬渡江功赫奕，銅人辭漢淚滂沱。知章喜得黄冠賜，野水閒雲一釣簑。
題汪水雲詩卷  其三 聶守真
一曲絲桐奏未休，蕭蕭笳鼓禁宮秋。湖山有意風雲變，江水無情日夜流。供奉自歌南渡曲，拾遺能賦北征愁。仙人一去無消息，滄海桑田空白頭。
讀水雲丙子集  其一 聶守真
一夕緇塵蔽海東，潮頭無力障西風。汗沾鐵馬唐陵在，淚灑銅仙漢祚終。昨日又聞金盌出，他年誰信瓦棺空。中郎未抵支郎慘，地老天荒恨莫窮。
讀水雲丙子集  其二 聶守真
宇宙倉皇過一春，鶑花無主亦銷魂。冰霜不入狼頭帽，風雨偏凌犢鼻褌。擊楫當年無祖逖，聞雞中夜有劉琨。五陵佳氣飄揚盡，誰識龍顔舊子孫。
讀水雲丙子集  其三 聶守真
別了金臺尺五天，歸來行橐夜光縣。劍橫碧落琴收匣，雲住青山水到淵。錫宴屢陪蓬島客，唱酬休憶蕊宮仙。故家只在西湖上，好在晴光雨色邊。
詔赦至感而有詩 聶守真
乾坤殺氣正沉沉，又聽燕臺降德音。萬口盡傳新詔好，累朝誰念舊恩深。分茅裂土將軍志，問舍求田父老心。麗正立班猶昨日，小臣無語淚霑襟。
哀被擄婦 聶守真
當年結髪在深閨，豈料人生有別離。到底不知因色誤，馬前猶自買臙脂。
咏胡婦 聶守真
雙柳垂鬟別樣梳，醉來馬上倩人扶。江南有眼何曾見，爭捲珠簾看固姑。
送稅官仇副使詩十首  其一 熊禾
儒道未易行，俛首爲祿仕。仕而不得祿，卓哉見廉吏。
送稅官仇副使詩十首  其二 熊禾
關征足自潤，人謂惡能廉。吾獨知彥脩，一葉亦不霑。
送稅官仇副使詩十首  其三 熊禾
莆城如斗大，征額鉅萬積。逭責猶未能，餘潤安可得。
送稅官仇副使詩十首  其四 熊禾
市廛有寬征，僚吏無間言。弊例亦麾却，益知彥脩賢。
送稅官仇副使詩十首  其五 熊禾
課餘自哦詩，詩罷還教子。時時視橐餘，質鬻市薪米。
送稅官仇副使詩十首  其六 熊禾
世無半山叟，嘆息屏間詩。曾參尚投杼，知己何敢期。
送稅官仇副使詩十首  其七 熊禾
古來抱關人，玩世可無悶。內省既不愆，得仁又何怨。
送稅官仇副使詩十首  其八 熊禾
正直男子身，自有神與謀。世治天理現，何必事禱求。
送稅官仇副使詩十首  其九 熊禾
彥脩但自脩，逆境堪進德。知我自有天，純固在學力。
送稅官仇副使詩十首  其一○ 熊禾
世事良可見，浩蕩書生心。先民亦會計，儒道終當行。
上嚴廉訪十首  其一 熊禾
七閩天南陬，實惟文明方。風氣一以開，文治何其昌。我思常公化，迪我真無疆。開端固匪易，再造伊誰當。
上嚴廉訪十首  其二 熊禾
大哉伊洛傳，正統接洙泗。一源肇南來，九曲清日泚。百年尚無有，千載那可俟。崇臺勵風化，此是第一義。
上嚴廉訪十首  其三 熊禾
四海文公書，行世日杲杲。晚年制作心，三禮重探討。質文貴時宜，消長關世道。烱然百聖心，來哲當有考。
上嚴廉訪十首  其四 熊禾
因思傳記學，本欲釋經義。春秋列三家，儀禮亦存二。荆舒彼何人，繁碎妄譏毀。煌煌姬孔書，坐此竟廢棄。
上嚴廉訪十首  其五 熊禾
春秋得忠臣，炎紹猶有述。至今十七篇，末學或不識。乾淳有大儒，奏請非不力。一時欠良遇，志士重嗟惜。
上嚴廉訪十首  其六 熊禾
古人重民教，禮樂用爲急。虞書有三官，周典猶二職。太學領奉常，西都有餘責。兩生既不來，何參又無術。
上嚴廉訪十首  其七 熊禾
漢興歷數世，茲事竟未遑。一絕不復續，千載重慨慷。房魏輔貞觀，汗瀋空流漿。開寶襲唐陋，儀儼負義方。
上嚴廉訪十首  其八 熊禾
煌煌五星聚，瑞世啟文治。明道十事奏，橫渠一方議。有志不得行，曲學竟持世。六經亡其一，此責竟誰諉。
上嚴廉訪十首  其九 熊禾
南方尚秉禮，文風未云衰。釋奠古雅樂，鄉飲舊漢儀。表章在正學，舍魯將安之。願言假良遇，制作逢昌時。
上嚴廉訪十首  其一○ 熊禾
斯文迓續交，天意豈無擬。猗歟恪齋翁，雅意敦典禮。推行大經綸，宣風自茲始。百世常公祠，罔俾獨專美。
贈王典史五首  其一 熊禾
百里古君侯，一邑天下積。掾曹擬六官，典領幾相職。民親教彌數，職要事應劇。慎哉勿辭卑，儒術隨所益。
贈王典史五首  其二 熊禾
愚嘗聞之師，六官欠經制。戶禮與刑兵，上法天時四。丞曹象陰陽，右左各分治。斯言擴前聞，大小豈殊致。
贈王典史五首  其三 熊禾
自從大道裂，教法日益殊。文學與政事，往往成兩途。簿書吏應俗，佔畢儒誠迂。二者不相能，世道良可吁。
贈王典史五首  其四 熊禾
每愛湖學規，明經必治事。待賓與吏師，伊川有成議。皇極欠統一，體用非有二。早學無專科，已仕竟何試。
贈王典史五首  其五 熊禾
我愛熙然翁，識暢度亦夷。飾政必以儒，公餘只吟詩。利欲膠盆中，三嘆斯人希。安得公伯輩，萬宇陽春熙。
寄趙菊東山長三首  其一 熊禾
男兒貴神交，何必見顔色。大江有佳士，夢寐不可得。忽來幔亭間，片雲不相識。娟娟已在眼，猶此一水隔。
寄趙菊東山長三首  其二 熊禾
澹然幽貞姿，乃是夕英菊。托根九秋抄，霜露凄已肅。我疑靈均伴，只有淵明獨。采采黄金花，豈意杜陵曲。
寄趙菊東山長三首  其三 熊禾
胡爲此不采，却采泮水芹。聖人望魯念，彼黍車轔轔。餘澤孟孫氏，管商何足論。新畬有陳根，猶是豐芑春。
三山先賢祠落成八首  其一 熊禾
填宿久旅奎，一朝開文治。行歌閩水春，芹藻見新意。林亭鬰環合，祠宮敞宏麗。欲賡泮宮頌，且作鄉校議。
三山先賢祠落成八首  其二 熊禾
平地忽突兀，敏手何神哉。藹然色笑中，見此通濟才。入門知我心，三歲猶初來。祀典關百世，所貴重討裁。
三山先賢祠落成八首  其三 熊禾
道原出於一，秩祀安有二。作俑唐開元，損益端有俟。楊馬彼何人，周程列其次。論議輕一時，典祀誤來世。
三山先賢祠落成八首  其四 熊禾
共惟無極翁，混元再開闢。關洛與考亭，杲杲行世日。惟此五大賢，人極頼以立。謂宜昭明薦，千古爲令式。
三山先賢祠落成八首  其五 熊禾
武夷九曲水，流出三神山。考亭得勉齋，壁立孔門顔。信齋繼其志，經禮頼以完。六經復其一，百世功不刊。
三山先賢祠落成八首  其六 熊禾
憶昔文治初，觀風有常公。維時得歐陽，名籍上國通。當年主賓美，至今藹餘風。新祠薦泉菊，還宜列同宮。
三山先賢祠落成八首  其七 熊禾
州牧風化遺，鄉賢典刑舊。年代較後先，人品類賢否。公議豈有情，祀典固非苟。道義思無疆，功言期不朽。
三山先賢祠落成八首  其八 熊禾
偉哉雲溪翁，興學功百世。豈求奐輪美，作事見典制。迂生吐狂愚，萬一裨末議。他時勒堅珉，洋洋可無愧。
贈朱仁甫 熊禾
吾宗賢叔父，窮壤一全人。欲義終取義，求仁果得仁。夜常形夢寐，晝亦想精神。寄語賢孫子，天知我一真。
荒城步月 熊禾
出門喜清曠，興盡喚歸船。携手共明月，知心惟老天。暮潮生遠浦，秋色滿平田。落落男兒事，相逢豈偶然。
泊舟野望 熊禾
樹色連雲色，春歸物更妍。落紅飄近岸，新綠漲平川。野鸛窺漁笱，沙鷗避客船。斜陽江上立，搔首意茫然。
登昇真岩 熊禾
仙宮鬰岧嶢，仰望如升天。人生無羽翰，凡骨難神仙。行險非所願，攀高已無緣。且安平易道，聊以返自然。
蒙泉 熊禾
天池有佳水，雲氣護深山。我愛泓澄好，人嫌澤潤慳。暗空鳴滴滴，高壁瀉潺潺。漸近塵泥涴，何時復此還。
贈筆生 熊禾
東坡詠鼠鬚，山谷歌猩猩。微物豈足道，斯文頗關情。片言斧鉞凜，一字華衮榮。化工運方寸，亦自芒端生。寄語管城子，所托甚非輕。
贈琢硯 熊禾
我聞銅雀瓦，只覆嬌屋姝。又聞端溪石，只近貪泉夫。胡爲得貴重，置我几案隅。尚恐習氣膩，解使簡冊污。我有一寸鐵，秉心與之俱。永矢磨不磷，千載明區區。彼哉瓦與石，飄擲付太虛。
題山雲海月樓 熊禾
壺山一片雲，滄海一輪月。仁人典刑靜，志士胸次闊。我來登斯樓，撫景亦奇絕。一天任舒卷，萬古看出沒。吟情俯八極，酒興小溟渤。雲來地脈動，雲去悄無迹。月出天光生，月落萬山黑。歸來一夢覺，東窗又明發。
聞崇安縣學立碑 熊禾
出山未踰月，輒復入山去。平生武夷志，茲遊適真遇。誅茅倘可遂，豈但山水趣。扶摇欣夙心，躊躇動長慮。恭惟文公學，倡道匪虛語。向微剖析功，斯人遂聾瞽。齋居一原嘆，此嘆無人悟。晚年制作心，門人未輕許。真實浸泬寥，枝葉謾誇詡。漂淪未百年，剽竊立門戶。吾黨固有愆，斯道自今古。扶偏須忠臣，邪說可無距。同志此來游，興言激余素。禮樂愧河汾，興唐竟誰予。大隠堂前水，滔滔自東注。回薄萬古心，無言對天柱。
寄張廉訪 熊禾
七閩古要荒，是爲越南徼。秦漢列職方，居民亦稀少。文風漸褰開，李唐盛稱表。問之何因爾，風氣有先兆。桓桓觀察公，切切廑告詔。至今章掖流，詩書被餘照。伊洛道既南，考亭重繼紹。譬之中天日，萬古垂炳耀。豈但行中原，衣被彌嶺嶠。云胡一氣遷，變化有難料。百年詩書地，末俗事攘矯。豈是殷民頑，此亦關感召。天下本無事，庸人自爲擾。庸人亦何傷，貪人禍非小。小貪人易知，大貪一何巧。豺狼不堪問，狐鼠何足道。哀哀清漳民，仁者宜一吊。何年彗旄頭，燐火猶有爝。十家九空荒，落日曛野燒。邇來痛甫定，生意漸原草。三年兩徵兵，行人亦傷悼。閩地本磽瘠，山海相带繞。兩耕不供餐，儉歲即有莩。獨藉煮海餘，易以供歲調。古人弛麗禁，瑣瑣不爾較。但令官無虧，一任民轉漕。近年鹽法密，適以長貪暴。茫茫一溟渤，乃是大穽沼。下不濟民窮，上不資國耗。饑狼與餓鼠，白晝敢嘷噪。民膏寧幾何，爾腹安得飽。我思山海藏，本是天地寶。公家賣鹽引，本錢亦銖秒。祇今增倍蓰，安得不爲撓。上恩豈不厚，末弊誠不料。官曹既猶禦，何責汝爲盜。千鈞發鼷鼠，桃蟲集飛鳥。我欲陳其言，哀情動深悄。閩山秀而剛，習氣本强矯。近代姱節人，一一皆可考。漢史言未公，反覆出篁篠。反覆豈其性，當年久探討。學道皆有用，薰陶乃其妙。撫御或失宜，反以萌不肖。矧茲一嶠地，峒險接深杳。郡人生本微，鄰寇時掠剽。亟當保天和，玉石戒俱燎。民生必有養，而後可施教。云何無其具，而輒事刑勦。海濱去天邊，高高不堪叫。使者重觀風，甦息宜及早。
題林氏藥圃 熊禾
採藥來，神山在何許。忽聞瀛海頭，居然一玄圃。天風吹輕帆，至人展良晤。圃中藥千本，歷歷皆手樹。我生抱奇疢，歲久不得愈。三年蓄艾心，有此一朝聚。惠我方匕劑，翛然脫沈痼。吾觀此圃中，來遊亦無數。夫豈獨我私，一一隨所取。同游二三友，牽連亦遭遇。餐此霞屑餘，騰身即飛翥。人生各有累，那得免患苦。至人略形骸，一視等胞與。過之或忘情，我獨刻肺腑。世人持狹見，一膜便爾汝。比鄰立藩牆，邊幅生齟齬。老矣多閲人，知君用心處。斯人匪斯今，意度一何溥。我嘗讀西銘，一初混中處。茫茫大化運，上下四方宇。當作一圃觀，何物不儲貯。豈但百草性，曾入農氏譜。奇葩與異石，海陸細分部。金膏丹空青，亦不憚遠阻。是中富臺沼，飛泳供盼顧。有時釣弋娛，遺墜拾鱗羽。鋪陳盛筵旦，咳唾好賓侶。歌闌車馬散，溲渤遺敗鼓。我知太醫生，適用隨細鉅。水火各燥濕，陰陽互寒暑。剛汞或柔砂，炎硝或寒附。峻或蓬稜攻，平或參朮補。生材天豈靳，所恨辨者瞽。生人倘有濟，我圃足供具。玄樞掌握間，調齊有其所。悠悠動我思，無懷大庭古。八荒登春臺，一氣調律呂。人人無鄙夭，物物不疵窳。胡然降大厲，使我重悽楚。薰蒸始一氣，俄頃遍九土。緬懷有生初，恫{疒衆}入心膂。恭惟生物心，孰不同父母。我欲代一箋，飛上九天訴。冥冥天閽深，重關列蛟虎。至人對我言，天高不堪籲。無寧蒼蒼求，我圃自有趣。圃中別有圃，妙處子未睹。中藏六六天，玄玄豈無主。我嘗偕子游，相與詰其故。雖然祇方寸，此妙誰賦予。包括盡六合，剖析入毫縷。一粒蘂珠中，太極有玄姥。但得斯心存，充拓何可禦。至人豈易逢，再拜致我語。授藥不授方，藥盡力已去。似聞海上秘，久藏龍宮府。君今得妙訣，授我勿我拒。珍重千金傳，爲君廣流布。別君懷不忍，回首重凝竚。千山莽愁人，滄波正烟雨。
上致用院李同知論海舶 熊禾
易經致民用，肇自羲農先。耒耜既生聚，市易還懋遷。公私不交病，本末無倒懸。古人致主術，稱物靡有偏。厥初禹作貢，不但中邦田。四海自錫貢，不憚來遠邊。碣石來冀右，海岱青徐連。東南並淮揚，亦自江海沿。夫豈寶遠物，有道歸陶甄。成周制國用，半在周官編。虞衡與商賈，胡不末利捐。艱難開國心，什一猶欲蠲。裒益固有道，公功格皇天。後儒不知學，說理多虛玄。生財昧大道，民命日益朘。管商一作俑，蠹弊貽千年。漁鹽尚抑末，奈何誘開阡。懷清一以築，煢獨堪哀憐。封君擅半賦，公私重熬煎。寒機凍女手，汗粒赬農肩。織衣不上體，舂粟不下咽。傷哉力田家，欲說涕淚漣。何如棄之去，逐末利百千。矧此賈舶人，入海如登仙。遠窮象齒徼，深入驪珠淵。大貝與南琛，錯落萬斛船。取之人不傷，用之我何愆。奈何昧輕重，屑屑窮算鞭。錙銖較鷺股，漏網魚吞船。安得體國臣，爲天掘璣璇。上資國脈壽，下拯民瘼瘨。朝夕禹貢志，菲食甘胝胼。九載不入門，千古孰與賢。更想公旦心，待旦尤乾乾。世俗吝與驕，曾不絲毫牽。所以泰和治，常在虞周前。此道久已亡，利欲充培埏。豈曰治不及，曾是心無傳。明公中州傑，自是天分全。問學甚充厚，願力還精堅。溥物功不勞，無欲心湛然。維此一樞軸，實秉大化權。如天有北斗，物物歸璣璇。帝念南海民，風化舊所宣。皇皇風霜節，炳炳奎壁躔。纖微亦何凂，闔散有大權。利用六府修，制用九府圜。古人不可作，得意皆蹄筌。誰哉識治本，理此大化絃。三代事寂寞，念之中心悁。書生武夷客，偶此來海堧。使者採風謠，詩歌寓惓惓。
春雨 熊禾
春來一月雨，米斗錢三千。江空盡絕市，竈冷厨無烟。我從莆城來，四望良凄然。濱海皆食淡，邏卒相尋挻。纍纍起夫役，庶局供熬煎。玉食寧幾何，千百俱並緣。祇今二月節，何暇及種田。使臣詢民瘼，當務固有先。近倉有陳粟，庶解朝夕懸。州縣價一平，鄉閭自然寬。欲言事何限，何當息民肩。
茶荔謠 熊禾
陽春播一氣，著處成芳菲。閩地本荒落，山川亦何奇。嬴劉始爲郡，望秩暨武夷。通仕良鮮少，貢入還稀微。晚唐得常公，文化今有遺。國初歸職方，况復兵革稀。聖化溥涵育，生生浩無涯。昭陵銳圖治，四夷息鞭笞。峨峨四諫官，日晏猶彤墀。君謨起南服，感知無不爲。芹曝猶欲獻，茶貢詎非宜。草木貴多識，荔譜何傷而。豈意成濫觴，歲獻妨耕犁。當年東坡老，作詩嘆荔枝。詩語似成讖，采茶武夷溪。民力固甚憊，卉木且具腓。士人作是事，興言痛心脾。閩溪何澍湃，閩山何嶔𡼭。彼一草木秀，不憚勤航梯。昌黎感二鳥，世道矧益漓。我思全盛際，賢書連馹馳。公卿項背望，仄席須謀惟。十家九詩書，三年下芝泥。宣靖名節著，炎紹勳業資。乾淳道學稱，人物世有之。大雅日以喪，迂闊貽世譏。茫茫宇宙內，此柄伊誰司。後生無典刑，流風砭人肌。皇天豈將老，傷哉相淪彝。地氣有旺歇，回斡應何遲。百卉歲發榮，英傑生無時。風氣諒有開，久矣斯人疲。武夷大隠山，自有百世師。來哲倘可俟，拳拳留此詩。
探梅 熊禾
我歸及初夏，正值梅黄時。曾得二三友，共賦梅仁詩。當時梅樹下，捋實攀條枝。顧此廊廟物，棄之或塗泥。豈不盤實供，酸澀終見遺。古來遇不遇，物理亦可推。凉風八九月，葉盡條枝痿。精華雖內腴，知者良亦希。而况腔殻中，認此一性微。古今詠梅者，此趣誰得知。仁者天地心，生生無窮期。維此生之性，物物皆有之。安得似此梅，獨秉純陽姿。一枝一太極，靜動常相隨。却於坤復間，微微見端倪。凝陰不翕固，陽德無繇施。所以探梅人，用意常在茲。清霜十月旦，吟邊發新題。梅亦顧我笑，笑我世俗爲。無華亦無實，此境正自奇。半年不我問，覿面當何辭。見花始知樹，識趣毋乃卑。我今對梅語，此道何足疑。自守固爾分，求知豈其宜。伯夷合餓死，箕子當明夷。嚙雪海上郎，履霜野中兒。今我故來意，豈伊常情窺。入冬雨霜多，玄冥張其威。婉孌荆棘間，正恐不自持。探梅願梅早，我獨願梅遲。臘前與冬後，生意真如絲。微陽不愛護，迓續今其誰。憶昔少年日，看花來京師。買舟西湖上，曾造孤山涯。孤山不可往，葛嶺高巍巍。豺梟正嘷舞，龍鵷何處飛。不待歲月換，已覺人民非。逋仙喚不起，歲晏亦徑歸。歸來三十年，清夢常依依。春事有代換，梅心無改移。春光年年有，我髪自早衰。但與梅久要，處處不暫離。所至必種梅，殷勤廢培滋。培滋不見盛，雪壓還霜欺。氣候固多乖，人事亦如違。行行去尋芳，三年海南陲。雪霜不到地，生意當融怡。舊來種梅處，更自荒弗治。甚者斧爲薪，令人重懷悲。拂衣歸去來，天風吹人衣。舍南有古樹，久矣閲歲期。至剛肯受磷，至潔寧爲緇。廊廟未覺高，山林豈云卑。但得餘蔕在，一任羌管吹。明年煙雨中，青子還纍纍。更看萌蘗生，生性常不虧。新根連舊根，不斷生生機。生機日以長，清陰漸成蹊。從此種千樹，春暗花垂垂。東風一解凍，萬卉紛芳菲。
詠菊 熊禾
廬峰幾千仞，中有雲一龕。幽幽遯世人，誅茅結爲庵。我嘗造其間，追尋極幽探。山中滿蘭蕙，谷口羅松杉。更有藥圃畦，種菊杞與甘。療疾還延年，未數菊水潭。百年未云久，澗草空毿毿。我居北澗北，子住南澗南。偶然比鄰並，妙處誰能參。古來種菊人，祗言晉陶潜。當年移南村，北地何所躭。亦曰素心人，可與共晤談。云何舍之去，我懷殊未諳。八表方停雲，處處迷征驂。何如且歸來，理此荒徑三。歲晚永爲伴，青松冠前岩。唐人愛牡丹，末俗亦易酣。保此霜下傑，毋令澗懷慚。萬古晉徵士，可使頑夫廉。題作柴桑人，綱目書法嚴。我欲質巾几，白雲滿虛簷。
遊武夷山 熊禾
我來武夷山，遠意起千古。嘗疑混沌開，疏鑿未經禹。峽山猶古梁，洪濤莽回互。行舟留大壑，營巢餘斷樹。垠崖波濤痕，隠隠皆可臯。陶然上古民，要服固深阻。秦威何桓桓，薄海猶廣土。六合皆湧沸，一枝豈寧處。嘗言十三君，隠隠避秦侶。一日厭塵寰，泠然遂高舉。上山娛賓雲，下山滿豺虎。神仙何渺茫，虹橋想虛語。桃源亦其類，好事自誇詡。風氣日已開，蛇斷出真主。遂令閩山陬，盡入職方宇。漢志名始彰，祠堂用魚脯。流傳世代久，琳宮粲衣羽。至今此名山，號爲神仙府。恭惟我遯翁，辭闢厥功溥。于焉卜精廬，溪山九曲五。圖書盡在是，斯地儼鄒魯。我以負笈生，來茲有年數。自慚仁智心，未臯高深趣。斯游亦何意，會心覬真遇。侃侃平生友，惠然肯來顧。携手敦夙好，抗志企遐慕。招我山中遊，茲遊適予素。巍巍大隠屏，屹屹天一柱。前瞻晚對亭，考槃固其所。何當同心人，相與薙榛莽。長松期歲寒，脩竹倚日莫。我自愛此山，躊躇不忍去。
古風壽九十 熊禾
百年九十多，百里九十半。我持千歲樽，祝公椿松算。憶昔釣璜叟，桓桓鷹揚旦。是時年未百，一出戡禍亂。丹書佐太平，樹立更明煥。又思淇澳翁，盛德爲世冠。懿戒亦何年，耄境若童草。前公十年期，丹扆隆簡眷。太公出爲將，遠業俟時奮。後公更五年，進德當不倦。武公入爲相，蒼生副深願。昭代儒老成，碩望孚衆觀。百年未爲多，名節千載看。后皇啟昌運，萬一效裨贊。
與程縣尹 熊禾
我思程伯子，試令晉城邑。豈弟父母人，一念誠懇惻。存心民必濟，正己吏自格。雖然一邑小，允矣天下式。槃槃古東陽，亶爲禮義國。弦歌視曲阜，豈惟文公澤。尚想興學功，百年未陳迹。古來號難治，此語諒非必。人懷學道心，功化亦俄刻。重惟伊洛傳，道南此其脈。家傳餘政譜，師授存學則。此邦有美俗，文獻猶可及。接畛皆儒黌，興起易爲力。當今尚文化，鄉校首扶植。非無善政人，教化豈遑急。明公下車來，聲譽已洋溢。三年田里間，公來始休息。簡靜公優爲，不擾知政績。山人重期望，亹亹慎無斁。四海文公邦，正學自茲出。政教豈殊途，飾吏貴儒術。善化必因俗，吾世俱有責。到手事必爲，莫讓功第一。
贈陳教諭 熊禾
每惟斯道南，七閩小鄒魯。考亭四書學，日月行萬古。我生亦何幸，私淑欣有遇。南來証文獻，令人動遐慮。斯文欠統一，正學真一縷。莆陽禮義國，斂袵殷黼冔。緬思東湖集，復齋接前緒。至今耆俊多，淵源此其祖。德閎有聞孫，邂逅快披臯。儒先教化地，師傳盛稱譽。教成畀鄰邦，祖訓有遺矩。豈但美彼芹，更思甘棠樹。一邑召可行，盡分皆有補。十室有忠信，矧此萬家聚。派近源可尋，我來重瞻遡。當年絃誦聲，溪水自東注。典刑前輩人，溪山正堪數。安得杖屨陪，安溪溪頭路。
送胡雙湖歸新安 熊禾
城南講太極，寒泉參近思。古人學道志，千里焉得辭。𡼭嶔入閩錄，泱漭遊湘詩。共惟紫陽翁，跬步懷親慈。親在望雲想，親去廬墓悲。往迹尚歷歷，流風詎應衰。紫陽有學子，綽綽醇儒姿。手携圖象編，來扣文公祠。爲我再月留，著意窺精微。理象本一原，體用非殊岐。精爽諒有迪，渙然契深期。末流學易偏，此語慎勿疑。今晨出別語，愴然敘心知。家君授余學，感子爲發揮。母塋有雙湖，築室吾將依。願子識一語，晨昏奉無違。聞君陳大義，臨分重含悽。顧惟雙湖象，在易已具垂。八卦各具體，惟水獨兩之。兩間水爲月，聖賢常取斯。坎水與兌澤，行止固有時。說從止處得，險與行相隨。居原麗澤占，講習相涵滋。行觀游水至，德行宜常持。易道靜自悟，動焉謹知幾。乾坤胞與同，幹蠱子職宜。悠悠大化運，勉勉前修追。愧予望道邈，願君銳前馳。浩歌祝融章，遠送之武夷。更浥寒泉潤，注彼雙湖涯。
玉融陳心我諸友蕭寺讀書 熊禾
偶成汗漫遊，邂逅得良際。畏途日如湯，且作旬日憩。居然二三友，讀書此蕭寺。古人固有之，豈意見吾世。人生各有營，壯歲多穢氣。紛紛陌上兒，倥傯名與利。借曰未有知，蚩蚩事遊戲。妖艷東家桃，醲鮮西鄰醉。北山鬬雙陸，南園賞新荔。誰能空山中，作此窮活計。滿架儒先書，學成欲何濟。真如嚼餘甘，泊然味無味。是中有何好，吃吃不小置。拱手對我言，此亦各有志。童蒙本無知，未省學何事。珍重希賢人，爲我重指示。蔗境初未佳，漸久乃有嗜。况茲得摳承，詎敢萌厭棄。我聞重欣然，疑慮亦隨繼。言之豈云艱，守此諒非易。勇銳亦易能，堅苦方可畏。河汾有禮樂，興邦定房魏。燕山有義方，儀儼真世瑞。斯人未云多，斯道今豈墜。君看春後花，臘前已根蒂。勗哉記斯言，晨夕慎無替。
題東坡詩集後 熊禾
東坡真天人，再拜當斂袵。千古岷峨英，浩氣發耿耿。用世固磊落，作詩更雄騁。熙寧化宜更，當國惜已甚。胡爲叫怒呶，使我毛髪懔。九天忠臣心，欲發不暇忍。雪堂何從容，人事得盡屏。江山拓胸次，風月動佳興。我觀此時詩，下語已清永。晚喫惠州飯，晨夕對蔬笋。和陶數十篇，習氣脫略盡。岷江幾百阻，到海渺萬頃。公詩蓋三變，每變輒近正。少年縱橫習，豈意造此境。偶於玄寂中，佳處得深省。學道便爲真，此語吾敢信。文固氣所充，要在以理勝。洋洋大雅音，千載嘆寥泯。言詩抑小技，所入宜重慎。我詩難示人，特此聊自警。
三綱嘆 熊禾
三綱首夫婦，大義天地侔。世人不見理，人欲滔天流。卦象利牝馬，詩歌美關鳩。一陰與一陽，物物有匹逑。引手戒援溺，發言愧中冓。人道豈獸禽，今乃不爾猶。明明白晝攫，豈復人間羞。邇來六合混，不限風馬牛。燕姬與越女，妙舞還清謳。倍蓰與什百，但欲稱所求。一星欲火炎，燄燄焚林丘。大則相棄捐，小亦生懲尤。六如與五耦，傾覆卒未休。衽席有陷阱，談笑皆戈矛。天性自此夷，同氣或爲仇。讒言間黑白，骨肉成深仇。每恨共世子，天分太甚柔。事明易爲决，何至經瀆溝。不如挺之兒，處變才俱優。孝子成父美，豈是相嫉仇。家人繼之睽，二女志不投。一家祇三親，恩義本相繆。乾綱一以解，渙散更莫收。升堂道既絕，徒重薰養憂。司徒久無官，經世乏遠猷。架漏二千載，使我心悠悠。
陰字亭 熊禾
湧翠豈蘭亭，唐峰非山陰。一渠疏曲水，四野成茂林。對此坐歎息，超然起遐心。當年諸王集，幽情暢登臨。虛曠非遠識，絕勝名利襟。近代翁李遊，至理窮高深。云何夸毗子，清談且駸駸。抗志有近遠，撫事無古今。此日復何日，有酒始酌斟。援琴不敢發，誰歟爲知音。
觀釣 熊禾
暫停窗間詩，觀此池上釣。魚尾何沉沉，竹竿何嫋嫋。一絲波面動，摇曳出深沼。校人畜我時，活我良謂厚。作鱠終當供，設餌誠不料。何當兩相忘，萬里游浩渺。
上張廉訪  其一 熊禾
荒山十室九無人，行道三年兩調兵。聞得老貪今授首，老夫買犢要春耕。
上張廉訪  其二 熊禾
書生久嘆三綱絕，天道那無一髪存。東海不須更憂旱，邇來一婦已無冤。
上張廉訪  其三 熊禾
道傍竹馬綵旌旗，頌德歌辭紀政碑。使者郊原問民瘼，也應采到老夫詩。
平江舟中不寐 熊禾
遠水蕭蕭荻葦風，月明雲外叫孤鴻。丹楓擁被疏蓬底，夢斷山深野寺鍾。
江邊客舍 熊禾
輕寒無頼入征裘，野水閑雲總是愁。極目遠山橫靄外，數聲鳴櫓過蘋洲。
客舍雨 熊禾
青煙著雨傍樓橫，輾轉虛窗夢不成。客裏清愁無可奈，卧聽簷溜瀉秋聲。
乙酉端午聯句 熊禾
離騷讀罷意沈沈，痛飲狂歌作楚吟。魚腹有靈應瞑目，後來猶自有孫心。
遊南園次傍花隨柳句 熊禾
憂世心衰且樂天，不妨飛詠此雲川。天高地下有千載，物換人非無百年。
又 熊禾
柳綠花紅別一天，新來人物舊山川。若爲喚起堯夫夢，再整三千六百年。
詠盆梅 熊禾
一聲羌笛晚風斜，再問花期便覺賒。茵幌泥沙可隨分，莫將春意殢殘花。
送洛陽靳都事 熊禾
銅駝巷陌棘風凉，尚記東都舊帝鄉。甲馬營空雲氣遠，杜鵑聲老洛園荒。天開地闢人才出，風起雲飛汗竹香。倘得行窩容我老，春風借地種姚黄。
別福清諸友 熊禾
自從堯曆數昌辰，已是三千六百春。渺渺文明知幾聚，悠悠蓋壤定何人。斯文一縷千鈞日，我輩三綱五典身。日邁月征各珍重，幾多疏缺待彌綸。
聞讀書有感 熊禾
萬疊青山鎖暮陰，倚欄凝竚意深深。趁時士女忺秦服，學語兒童解楚吟。當日繁華逐流水，何年拱把秀穹林。遼東俎豆銅川筮，認取斯人萬古心。
勉無咎  其一 熊禾
萬古綱常六尺軀，可嗤杜老悔爲儒。林間已聽鳩呼婦，竹外行看鳳引雛。倘有牛眠先卜兆，豈無盤谷早營菟。世間忙處應多錯，儘把韋弦玩座隅。
勉無咎  其二 熊禾
喚作三才祇此軀，乾坤一日可無儒。稍餘禮義存餘脈，亟把詩書教小雛。黑窣窣時魚是魯，聲嗚嗚處虎爲菟。祇今時節當如此，可笑迂生獨向隅。
經理武夷書院 熊禾
大隠東南第幾峰，我思論學武夷翁。春秋時義今如昨，文獻風流已不同。陽欲復時宜靜俟，道當窮處有時通。先生若有觀梅約，好把篇詩和渚宮。
經理建陽縣學 熊禾
當年衛道大賢功，人士今知有學宮。自嘆升堂慚董子，豈無笑列議韓公。儒風濟濟衣冠舊，世事茫茫塵網中。我已結茅溪五曲，飛鴻尚許遡天風。
越州道中 熊禾
野田秋溜正潺潺，新翠喬林繞舍環。淡日凝煙橫別浦，斜風吹雨過前山。柴扉初放牛羊出，漁艇方携蟹蛤還。自笑平生愛遊覽，天教長在水雲間。
客裏書事 熊禾
西風凉信入虛簷，絺綌微單已戒嚴。鄉夢不隨秋夜永，客愁偏向雨聲添。清高鳴雁低雲海，漂泊流螢傍竹簾。搔首寒燈樓舍悄，行藏自曉不須占。
奉懷明仲舊鄰舍 熊禾
久客爲鄰憶杖藜，情親端與弟兄齊。一生磨螘團團走，百事枰棋著著低。武定波寒看落月，石頭秋晚弔荒蹊。茅簷作計能成否，破壁何堪草滿畦。
蕪湖過繁昌旅舍蕭然偶書 熊禾
竹窗漸白卷寒衾，上巳纔過節物深。野杏出籬明望眼，蔞蒿滿地藹愁心。已知賦分多行役，焉用詩鳴得賞音。春在江山無限好，緩驅羸馬度煙林。
乙巳元日鰲峰書院會拜五十五人 熊禾
曉日曈曈一歲初，鄉閭盛會說吾廬。運當堯歷三千六，數協羲圖五十餘。脩竹歲寒欣得友，野花春色且携書。大篇聽取艱貞訓，萬古天心定不虛。
入武夷山二首  其一 熊禾
一見識君多道氣，再陪杖屨此躋攀。高山流水知公志，明月清風共我閑。落落半生心未泯，寥寥千載事相關。出山一步塵埃滿，便好賫糧莫出山。
入武夷山二首  其二 熊禾
試問山中亦何好，見山便自喜居山。不堪造物半生役，枉使男兒百歲閑。天柱沈冥陰雨外，幔亭縹渺彩雲間。蒼生辛苦何終極，控鶴仙人去不還。
索茶 熊禾
兩帙詩課早已了，三杯酒債亦可休。我去問君去無去，君留任我留不留。門前雨深泥滑滑，道人四壁風颼颼。且留看詩可罷酒，請燒香鼎調茶甌。
上劉治中 熊禾
弱水流西河水東，瞻烏爰止誰雌雄，天地方閉何時通。顛倒溷室成仙宮，我羨仙人在高空，絕粒輕舉乘天風。豢養不及真神龍，人生剪羽樊籠中，名尤利怨方相攻。忽聞海上蓬萊翁，却來幔亭跨長虹。願留徜徉群仙峰，塵寰渺渺知何窮。
擣衣曲 熊禾
北望悠悠音信少，空房念遠心常早。流螢煜煜夜稍清，寒雁嗈嗈寒已到。細絲清水練方新，在椸半濕日中明。隔籬翁媼寐不熟，月落尚聞砧杵聲。將軍錦帳環歌舞，百戰尚遲歸寸土。老農肩米肉成瘡，思婦裁衣淚如雨。
贈朱仁甫 熊禾
九州四海文公書，千秋萬古文公祠。文公之祠何所始，考亭雲谷與武夷。建安城中一畝地，桓桓寢廣世守之。時人擬作曲阜宅，表章何代壞者誰。魯餘宮室已壯麗，廣地何必取此爲。鮒池藏書抱祭器，間關之際亦可悲。斯人今代不復見，爲公故宅三歔欷。玄孫適此相邂逅，劇談往事無休期。別來已是二十載，城府之事了不知。但聞祠堂舊基址，勢家亭館今巍巍。東邊自是子住處，一枝不許鳥鵲棲。成都閟宮思丞相，通泉書室記□□。斯文所係豈止此，經從此地空漣洏。百年公論會有定，文公之後人見知。子行定有我同志，爲我問訊出此詩。
春光歎 熊禾
平生不喜桃李春，懶隨年少爭芳新。堂前酌我金叵羅，春衫密縫恣其仁。出郊相逢好朋伴，贈我殽羞薦歌管。等閑對客難爲勸，强作春妍趁遊衍。人言洛陽富春光，我來看花如醉狂。蚩堤欲决值連雨，著鞭跨馬空自忙。天津一聲來杜宇，東君冉冉歸何處。春會有歸歸太早，忍見紅荒在塵土。歸來山中自閉門，落花片片餘空山。今春只向風雨過，傷春懷抱將誰言。武陵風景四時好，扁舟徑問桃源叟。春來春去總不知，賞心一付尋芳友。